Diari Oficial de la Generalitat Valenciana


Sumari del DOGV 4755, del 18-05-2004 (2004/4834)

DECRET 73/2004, de 7 de maig, del Consell de la Generalitat, pel que s'aprova l'Estatut de la Universitat d'Alacant.
--------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2004/05/07/73/dof/vci/html**

### Dades del document

Número de DOGV
:   4755

Data del DOGV
:   18-05-2004

Secció del DOGV
:   I. DISPOSICIONS GENERALS

Número del document
:   2004/4834


Data del document
:   07-05-2004

Organisme emissor
:   Conselleria de Cultura, Educació i Esport

Tipus de document
:   Decret

Correcció d'errades

Anàlisi jurídica

 Descriptors 

:   * Universitat d'Alacant
    * universitat
    * legislació
    * reglament intern

DECRET 73/2004, de 7 de maig, del Consell de la Generalitat, pel que s'aprova l'Estatut de la Universitat d'Alacant. [2004/4834]
  
La Universitat d'Alacant va sol·licitar l'aprovació de la proposta d'Estatut, aprovada pel Claustre de la Universitat en la seua sessió de 11 de juliol del 2003, complint el que establix la Disposició Transitòria segona de la Llei Orgànica 6/2001, de 21 de desembre, d'Universitats.
  
La sol·licitud ha sigut tramitada d'acord amb les previsions contingudes en l'article 6.2 de la Llei Orgànica 6/2001, de 21 de desembre, d'Universitats, havent efectuat el previ control de legalitat, per Acord de 23 de gener del 2004, del Consell de la Generalitat, es van formular diversos inconvenients de legalitat.
  
El Claustre de la Universitat d'Alacant, en sessió de data 5 de març del 2004, a la vista dels inconvenients de legalitat formulats, ha aprovat una nova proposta d'Estatut.
  
Per tot això, a proposta del conseller de Cultura, Educació i Esport, oït el Consell Jurídic Consultiu de la Comunitat Valenciana, i després de la deliberació del Consell de la Generalitat, en la reunió del dia 7 de maig de 2004,
  
DECRETE
  
Article únic
  
Aprovar l'Estatut de la Universitat d'Alacant, d'acord amb el text contingut en l'annex d'este decret.
  
DISPOSICIÓ DEROGATÒRIA
  
Queda derogat el Decret 107/1985, de 22 de juliol, del Consell de la Generalitat, pel qual es va aprovar l'Estatut de la Universitat d'Alacant.
  
DISPOSICIÓ FINAL
  
Este decret entrarà en vigor a partir de la seua publicació en el Diari Oficial de la Generalitat Valenciana.
  
Valencia, 7 de maig de 2004
  
El president de la Generalitat,
  
FRANCISCO CAMPS ORTIZ
  
El conseller de Cultura, Educació i Esport,
  
ESTEBAN GONZÁLEZ PONS
  
ANNEX
  
Estatut de la Universitat d'Alacant
  
Títol preliminar. Naturalesa, principis i fins de la Universitat d'Alacant
  
Títol I. De l'estructura de la universitat
  
Capítol I. Disposició general
  
Capítol II. De les facultats i escoles
  
Capítol III. Dels departaments
  
Capítol IV. Dels instituts universitaris d'investigació
  
Capítol V. D'altres centres i estructures
  
Secció 1.ª D'altres centres propis
  
Secció 2.ª Dels centres adscrits
  
Secció 3.ª Dels col·legis majors i les residències universitàries
  
Secció 4.ª D'estructures especifiques de servei a la comunitat universitària
  
Capítol VI. Dels serveis universitaris
  
Títol II. Del govern i la representació de la universitat
  
Capítol I. Disposicions generals
  
Capítol II. Dels òrgans generals
  
Secció 1.ª Del Consell Social
  
Secció 2.ª Del Claustre Universitari
  
Secció 3.ª Del Consell de Govern
  
Secció 4.ª De la Junta Consultiva
  
Secció 5.ª Del rector
  
Secció 6.ª Del Consell de Direcció
  
Secció 7.ª Dels vicerectors
  
Secció 8.ª Del secretari general
  
Secció 9.ª Del gerent
  
Capítol III. Dels òrgans de les facultats i escoles
  
Secció 1.ª Dels claustres de facultat i escola
  
Secció 2.ª De les juntes de facultat i escola
  
Secció 3.ª Del degà o director
  
Secció 4.ª Dels vicedegans o subdirectors i els secretaris
  
Capítol IV. Dels òrgans dels departaments
  
Secció 1.ª Del consell de departament
  
Secció 2.ª Del director
  
Secció 3.ª Del subdirector i el secretari
  
Capítol V. Dels òrgans dels instituts universitaris d'investigació
  
Secció 1.ª Del consell d'institut universitari d'investigació
  
Secció 2.ª Del director
  
Secció 3.ª Del subdirector i el secretari
  
Capítol VI. Del règim jurídic i funcionament dels òrgans col·legiats
  
Secció 1.ª Del règim jurídic
  
Secció 2.ª Del funcionament dels òrgans col·legiats
  
Títol III. De les activitats de la universitat
  
Capítol I. De la docència i dels estudis
  
Secció 1.ª Disposicions generals
  
Secció 2.ª Dels estudis oficials de grau
  
Secció 3.ª Dels estudis oficials de postgrau
  
Secció 4.ª Dels premis extraordinaris
  
Secció 5.ª Dels ensenyaments propis
  
Capítol II. De la investigació
  
Capítol III. De l'extensió universitària
  
Capítol IV. Del suport a la docència, la investigació i l'estudi
  
Títol IV. De la comunitat universitària
  
Capítol I. Disposició general
  
Capítol II. Del personal docent i investigador
  
Secció 1.ª Disposicions generals
  
Secció 2.ª Dels cossos docents de professorat universitari
  
Secció 3.ª Del personal docent i investigador contractat
  
Secció 4.ª D'altres categories
  
Secció 5.ª Dels drets i deures
  
Seccio 6.ª De la relació de llocs de treball i registre
  
Capítol III. Dels estudiants
  
Secció 1.ª Disposicions generals
  
Secció 2.ª Dels drets i deures
  
Secció 3.ª Dels òrgans de representació
  
Capítol IV. Del personal d'administració i serveis
  
Secció 1.ª Disposicions generals
  
Secció 2.ª De l'organització administrativa i del personal
  
Secció 3.ª De la selecció i provisió de llocs de treball
  
Secció 4.ª Dels drets i deures
  
Capítol V. Dels òrgans de representació i participació del personal de la universitat
  
Capítol VI. Del règim disciplinari
  
Capítol VII. Del defensor universitari
  
Títol V. Del règim econòmic i financer
  
Capítol I. Disposició general
  
Capítol II. Del patrimoni
  
Capítol III. De la planificació pressupostària i gestió econòmica
  
Secció 1.ª Del pressupost
  
Secció 2.ª De la gestió econòmica
  
Capítol IV. De la fiscalització
  
Títol VI. De la reforma de l'Estatut
  
Disposicions addicionals
  
Disposicions transitòries
  
Disposició derogatòria
  
Disposicions finals
  
TÍTOL PRELIMINAR
  
Naturalesa, principis i fins
  
Article 1. Naturalesa i principis
  
1. La Universitat d'Alacant és una entitat de dret públic dotada de personalitat jurídica i patrimoni propis que presta el servei públic de l'educació superior mitjançant la investigació, la docència i l'estudi, i compta per a fer-ho amb l'autonomia que li reconeix l'article 27.10 de la Constitució Espanyola.
  
2. La Universitat d'Alacant es regeix per la Llei Orgànica d'Universitats i les normes que dicten l'Estat i la Generalitat en l'exercici de les seues respectives competències; i, com a universitat pública, es regeix, a més, per la seua Llei de creació, per aquest Estatut i per les normes aprovades pels seus òrgans de govern i representació, que hauran de ser objecte de publicitat.
  
3. La Universitat d'Alacant postula la democràcia interna com a principi rector de la seua actuació, en els termes de la Llei Orgànica d'Universitats i d'aquest Estatut, manifestada en el dret de tots els col·lectius a participar en la gestió i el control de la Universitat. A aquest fi, es fomentarà la participació activa de tota la comunitat universitària, la transparència de les seues actuacions, el compromís social, el principi de solidaritat, el respecte a la diversitat i la igualtat entre homes i dones.
  
4. Les llengües oficials de la Universitat d'Alacant seran les de la Comunitat Valenciana.
  
Article 2. Fins de la Universitat
  
Són fins de la Universitat d'Alacant:
  
a) Proporcionar una formació i preparació adequades en el nivell superior de l'educació.
  
b) Fomentar el coneixement i el desenvolupament científic a través de la investigació.
  
c) Promoure la transferència i aplicació del coneixement al desenvolupament social.
  
d) Facilitar la difusió del coneixement i la cultura a través de l'extensió universitària i la formació contínua.
  
e) Estimular l'estudi i el respecte dels valors inherents a la persona i, en particular, la llibertat, la igualtat, la no-discriminació per raó de gènere, naixement, llengua, opció sexual o ideologia, el pluralisme, la tolerància i l'esperit crític.
  
f) Promoure i facilitar l'activitat intel·lectual i l'accés a la ciència, la tècnica, la cultura i l'esport.
  
g) Promoure la mobilitat dels membres de la comunitat universitària.
  
h) Facilitar el suport per a la inserció dels egressats en el mercat laboral.
  
i) Atendre a la formació i el perfeccionament del personal docent i investigador i del personal d'administració i serveis propi.
  
j) Dedicar especial atenció a l'estudi i desenvolupament de la cultura, de la ciència i de la tècnica de la Comunitat Valenciana, en la realitat històrica, social i econòmica de la qual es troba inserida la Universitat d'Alacant.
  
k) Potenciar el coneixement i l'ús de la llengua pròpia de la Comunitat Valenciana, valencià segons l'Estatut d'Autonomia, atenent a la seua consolidació i plena normalització en tota la vida universitària.
  
l) Cooperar per la plena integració del sistema universitari espanyol en l'espai europeu d'ensenyament superior.
  
m) Estimular i procurar la millora de tot el sistema educatiu.
  
n) Promoure el desenvolupament dels pobles i la pau.
  
o) Contribuir a la millora de la qualitat de vida i a la defensa del medi ambient.
  
p) Qualsevol altra finalitat establida per les lleis.
  
Article 3. Autonomia universitària
  
1. Per a l'acompliment dels seus fins, la Universitat d'Alacant disposa de plena autonomia docent, científica, econòmica, financera i administrativa, que exerceix a través dels seus òrgans de govern i representació, en el marc de la Llei Orgànica d'Universitats i d'aquest Estatut. L'autonomia de la Universitat d'Alacant comprèn totes les facultats enumerades en l'article 2.2 de la Llei Orgànica d'Universitats i totes les que siguen necessàries per a portar a terme els seus fins.
  
2. L'activitat de la Universitat d'Alacant, com també la seua autonomia, es fonamenten en el principi de llibertat acadèmica, que es manifesta en les llibertats de càtedra, investigació i estudi.
  
3. L'autonomia exigeix i fa possible que tots els membres de la Universitat d'Alacant complisquen amb les seues respectives responsabilitats. Sens perjudici de les competències d'altres administracions, la Universitat d'Alacant establirà, a través dels seus òrgans de govern i representació, l'adequada fiscalització i avaluació de les seues activitats i del compliment de les obligacions de tots els seus membres. És deure de tots aquests complir i vetlar pel compliment dels principis i fins declarats en aquest Estatut.
  
Article 4. Cooperació i coordinació
  
La Universitat d'Alacant podrà establir relacions de cooperació amb altres universitats i institucions d'ensenyament i investigació, nacionals i estrangeres, com també tots els acords que considere necessaris amb entitats públiques i privades per a la promoció i desenvolupament dels seus fins. La Universitat d'Alacant actuarà en coordinació amb les altres universitats i, en particular, amb les de la Comunitat Valenciana.
  
Article 5. Seu i símbols
  
1. La seu de la Universitat d'Alacant es troba a la ciutat d'Alacant.
  
2. L'escut, el segell i la bandera són els descrits en la disposició addicional segona d'aquest Estatut. El Consell de Govern reglamentarà l'ús d'aquests elements d'identificació.
  
3. La Universitat d'Alacant podrà crear una marca d'identificació corporativa, l'ús de la qual serà reglamentat pel Consell de Govern.
  
Títol I
  
De l'estructura de la Universitat d'Alacant
  
CAPÍTOL I
  
Disposició general
  
Article 6. Estructures organitzatives
  
1. La Universitat estarà integrada per facultats, escoles tècniques o politècniques superiors, escoles universitàries o escoles universitàries politècniques, departaments i instituts universitaris d'investigació.
  
2. Així mateix, la Universitat podrà crear centres o estructures que organitzen ensenyaments en modalitat no presencial o que facen activitats per a desenvolupar les seues finalitats institucionals que no permeten obtenir títols inclosos en el catàleg de títols universitaris oficials.
  
CAPÍTOL II
  
De les facultats i les escoles
  
Article 7. Naturalesa
  
1. Les facultats i les escoles són els centres encarregats de l'organització dels ensenyaments i dels processos acadèmics, administratius i de gestió que permeten obtenir títols de caràcter oficial i amb validesa en tot el territori nacional, i també d'aquelles altres funcions que establisquen aquest Estatut i altres normes d'aplicació.
  
2. Les facultats i les escoles també constitueixen les unitats de representació a través de les quals s'elegeixen els membres dels òrgans col·legiats generals de la Universitat, llevat de les excepcions que estableix aquest Estatut.
  
Article 8. Competències
  
Corresponen a les facultats i escoles les competències següents:
  
a) Elaborar i coordinar els plans d'estudi de les diverses titulacions, com també el seguiment i la revisió d'aquests.
  
b) Proposar la implantació de nous ensenyaments i titulacions.
  
c) Impulsar la normalització lingüística del valencià en el desenvolupament de les seues titulacions.
  
d) Promoure i desenvolupar processos de qualitat en la docència i participar en l'avaluació de les activitats del personal docent i d'administració i serveis adscrit al centre.
  
e) Organitzar i coordinar els serveis i les instal·lacions necessaris per a desenvolupar l'activitat docent i acadèmica dels ensenyaments i titulacions vinculats al centre.
  
f) Supervisar el funcionament general dels ensenyaments i el compliment de les obligacions docents del professorat.
  
g) Promoure i organitzar activitats d'extensió universitària.
  
h) Fer les matrícules, els expedients, els trasllats i els certificats acadèmics de l'alumnat, com també les propostes de convalidació i altres actuacions semblants de gestió acadèmica.
  
i) Organitzar i desenvolupar les proves de selecció de l'alumnat, en els casos que escaiga, d'acord amb la normativa vigent.
  
j) Organitzar i proposar la plantilla de personal d'administració i serveis, en els termes de la programació pròpia de la Universitat.
  
k) Administrar els pressupostos i gestionar els mitjans materials d'acord amb la planificació econòmica i comptable de la Universitat.
  
l) Impulsar la col·laboració amb entitats públiques i privades per a assolir els fins que li són propis.
  
m) Cooperar amb els altres òrgans de la Universitat en la realització de les funcions d'aquests.
  
n) Qualsevol altra comesa assignada per les lleis, aquest Estatut i altres normes d'aplicació.
  
Article 9. Creació, modificació i supressió
  
1. La creació, la modificació i la supressió de facultats i escoles, com també la implantació i la supressió d'ensenyaments que permeten obtenir títols universitaris de caràcter oficial i amb validesa en tot el territori nacional, seran acordades per la Generalitat, a proposta del Consell Social o bé per iniciativa pròpia amb l'acord de l'esmentat Consell, en tot cas després de l'informe previ del Consell de Govern de la Universitat.
  
2. Les propostes de creació i ampliació de facultats i escoles, com també les d'implantació dels ensenyaments previstos en aquest article, hauran d'adequar-se a la normativa pròpia dictada per la Generalitat. En els dos casos les propostes hauran d'atendre als criteris de demanda social, existència d'altres centres, titulacions o ensenyaments, previsió d'estudiants, disposició de professorat, adscripció de departaments, infraestructures i mitjans materials existents i, si escau, caldrà acompanyar el projecte de les dotacions que resulten necessàries.
  
3. Les propostes de supressió de facultats i escoles i les de supressió de titulacions o ensenyaments previstos en aquest article hauran de justificar-se amb criteris semblants i determinar les mesures escaients a fi de concretar l'abast i la destinació dels mitjans adscrits.
  
4. Es garanteix l'audiència als departaments, les facultats i les escoles afectats en els procediments d'elaboració de les propostes corresponents. Igualment, en aquests procediments s'obrirà un període d'informació pública.
  
Article 10. Composició
  
1. Pertanyen a una facultat o escola els membres següents:
  
a) El personal docent i investigador adscrit.
  
b) Els becaris d'investigació adscrits.
  
c) L'alumnat matriculat en les titulacions adscrites a cada facultat o escola.
  
d) El personal d'administració i serveis adscrit.
  
2. El personal docent i investigador, els becaris d'investigació i el personal d'administració i serveis només podran estar adscrits a una facultat o escola.
  
Article 11. Òrgans de govern
  
1. Els òrgans de govern de les facultats i escoles són el claustre i la junta de facultat o escola, el degà o director, els vicedegans o subdirectors i el secretari.
  
2. El reglament intern haurà de regular els diversos aspectes d'organització, funcionament, règim jurídic i administratiu i també, si escau, les comissions i les competències que els siguen atribuïdes.
  
Article 12. Mitjans materials i humans
  
1. Les facultats i les escoles disposaran d'un pressupost propi que els serà assignat directament pel Consell de Govern.
  
2. La Universitat proporcionarà els mitjans materials i humans necessaris per a l'adequat desenvolupament de les activitats de les facultats i escoles.
  
CAPÍTOL III
  
Dels departaments
  
Article 13. Naturalesa
  
Els departaments són els òrgans encarregats d'organitzar, desenvolupar i coordinar els ensenyaments en l'àmbit de les seues competències, d'acord amb la programació docent de la Universitat, i de donar suport a les activitats i les iniciatives docents i investigadores del professorat i fomentar-les.
  
Article 14. Competències
  
Corresponen als departaments les competències següents:
  
a) Organitzar, desenvolupar i coordinar la docència de les diverses disciplines corresponents a les seues àrees de coneixement, d'acord amb els plans d'estudi i la programació docent de les facultats i escoles.
  
b) Organitzar, desenvolupar i coordinar la docència en els estudis de postgrau en les matèries de competència seua.
  
c) Promoure estudis d'especialització i donar suport a les activitats i les iniciatives docents dels seus membres.
  
d) Impulsar la investigació pròpia i donar suport a les activitats i les iniciatives investigadores dels seus membres.
  
e) Proporcionar assessorament científic, tècnic i artístic a persones físiques o entitats públiques o privades en l'àmbit de les seues competències.
  
f) Desenvolupar processos de qualitat en la docència i la investigació i participar en l'avaluació de les activitats del seu personal docent i investigador i d'administració i serveis.
  
g) Promoure activitats d'extensió universitària a proposta dels seus membres.
  
h) Procurar la renovació i l'enriquiment científic, tècnic, artístic i pedagògic dels seus membres.
  
i) Participar en l'elaboració dels plans d'estudi i en la programació de la resta d'activitats docents que afecten les seues àrees de coneixement.
  
j) Organitzar i proposar la seua plantilla docent i investigadora i de personal d'administració i serveis, en els termes de la programació pròpia de la Universitat.
  
k) Participar en els procediments de selecció i promoció del personal docent i investigador, i també del personal d'administració i serveis que integre el departament, d'acord amb el que establisquen la normativa vigent i els reglaments de la Universitat.
  
l) Administrar el seu pressupost i gestionar els mitjans materials d'acord amb la planificació econòmica i comptable de la Universitat.
  
m) Cooperar amb els altres òrgans de la Universitat en la realització de les seues funcions.
  
n) Qualsevol altra comesa que els assignen les lleis, aquest Estatut i els reglaments de la Universitat.
  
Article 15. Constitució
  
1. Els departaments es constituiran per àrees de coneixement científic, tècnic o artístic, i agruparan els docents i els investigadors de les especialitats corresponents a aquestes àrees.
  
2. La constitució dels departaments es podrà fer de la manera següent:
  
a) Mitjançant l'agrupació de tot el professorat les especialitats del qual es corresponguen amb una de les àrees de coneixement establides pel Consell de Coordinació Universitària.
  
b) Mitjançant l'agrupació de tot el professorat d'especialitats corresponents a diverses àrees de coneixement establides pel Consell de Coordinació Universitària, entre les quals hi haja afinitat científica, tècnica o artística.
  
c) Mitjançant l'agrupació del professorat en àrees de coneixement diferents de les incloses en el catàleg establit pel Consell de Coordinació Universitària, quan s'acredite l'especialització científica, tècnica o artística o es justifique en atenció a criteris d'interdisciplinarietat.
  
3. Cada àrea de coneixement s'haurà d'integrar en un únic departament, tret que, per motius excepcionals o per motius del perfil docent i investigador, es justifique la integració del professorat d'una àrea de coneixement en diversos departaments.
  
4. Així mateix, podran constituir-se departaments interuniversitaris a través del conveni amb altres universitats o centres d'investigació.
  
5. A fi de determinar el nombre mínim de docents i investigadors necessaris per a la constitució d'un departament, caldrà tenir en compte el que disposa la normativa bàsica corresponent.
  
6. El Consell de Govern podrà autoritzar l'adscripció temporal de professorat d'una àrea de coneixement integrada en un departament a un altre de diferent, sempre que hi haja informes favorables dels consells dels dos departaments i per un temps màxim de quatre cursos acadèmics. Aquest professorat no podrà ser tingut en consideració per al còmput assenyalat en l'apartat anterior en el departament d'adscripció temporal.
  
Article 16. Creació, modificació i supressió
  
1. La creació, modificació i supressió dels departaments correspon al Consell de Govern, amb l'informe previ dels departaments afectats i de les juntes de centre implicades per l'adscripció d'aquests. Es demanarà un informe previ de la Junta Consultiva en cas que es produïsquen discrepàncies en la tramitació.
  
2. Per a la creació dels departaments a què es refereix l'article 15.2.c) caldrà obtenir un informe favorable del Consell de Coordinació Universitària.
  
3. La sol·licitud de creació, modificació o supressió podrà ser instada pels docents i els investigadors interessats, pels mateixos consells de departament interessats o pel Consell de Govern.
  
4. Les propostes de creació i modificació requeriran l'elaboració d'una memòria justificativa, que haurà de contenir, almenys, els aspectes següents:
  
a) Denominació.
  
b) Àrea o àrees de coneixement que integra i seccions departamentals, si escau.
  
c) Assignatures o disciplines que imparteixen.
  
d) Professorat adscrit.
  
e) Relació de mitjans personals i materials de suport a la docència i la investigació.
  
f) Línies d'investigació.
  
g) Pla i pressupost econòmic de funcionament.
  
h) Proposta d'adscripció a una facultat o escola.
  
5. Per a la creació de departaments interuniversitaris, les sol·licituds hauran d'afegir en la memòria justificativa els aspectes relatius a la seua organització i funcionament, els quals hauran de consignar-se, al costat dels altres requisits que preveu aquest Estatut, en el conveni corresponent.
  
6. La resolució de supressió de departaments haurà de garantir la continuïtat de la docència i el suport a la investigació, com també l'adscripció dels mitjans humans i materials.
  
Article 17. Adscripció
  
1. Els departaments hauran d'estar adscrits, administrativament, a la facultat o escola en els plans d'estudis de la qual tinguen les seues disciplines una major troncalitat, llevat que se'n justifique una altra adscripció per motius excepcionals.
  
2. Amb vista a la coordinació acadèmica, els departaments hauran d'estar representats en tots els centres en què impartisquen docència.
  
Article 18. Composició
  
Pertanyen a un departament els membres següents:
  
a) El personal docent i investigador de les seues àrees de coneixement.
  
b) Els becaris d'investigació que hi estiguen adscrits.
  
c) L'alumnat matriculat en algunes de les matèries impartides pel departament.
  
d) El personal d'administració i serveis adscrit al departament.
  
Article 19. Òrgans de govern
  
El departament estarà regit per un consell presidit pel seu director, i disposarà d'un secretari que donarà fe dels acords. Si escau, i d'acord amb els criteris que establisca el Consell de Govern, podrà designar-se també un subdirector.
  
Article 20. Mitjans materials i humans
  
1. Els departaments disposaran d'un pressupost propi que els serà assignat directament pel Consell de Govern.
  
2. En aquest pressupost caldrà consignar, a més d'aquells ingressos directes de la Universitat, els que procedisquen de contractes, subvencions o altres ingressos específics dels docents i els investigadors del departament, en els termes que establisca la Universitat.
  
3. La Universitat haurà de proporcionar els mitjans materials i humans necessaris per a l'adequat desenvolupament de les activitats del Departament. Amb aquesta finalitat, es crearà un model de plantilla que establisca una estructura de plantilla estàndard i un sistema objectiu de dotació de places docents i d'administració i serveis.
  
Article 21. Seccions departamentals
  
1. Els departaments podran organitzar-se en seccions departamentals quan impartisquen docència en dos o més centres dispersos geogràficament. Perquè puga constituir-se una secció departamental caldrà que aquesta dispose almenys de tres professors a temps complet, un dels quals ha de ser necessàriament doctor per a encarregar-se de la coordinació.
  
No obstant això, en aquells departaments constituïts sobre les àrees de coneixement a què es refereix l'apartat 3 dels articles 58 i 59 de la Llei Orgànica d'Universitats, quan no hi haja professorat doctor podran ser coordinadors de secció funcionaris docents o professorat contractat no doctor.
  
2. El reglament intern haurà de regular els diferents aspectes acadèmics, de règim jurídic i administratius, i també, si escau, l'articulació en seccions departamentals i les competències atribuïdes a aquestes. El funcionament i l'organització d'aquestes seccions haurà de regir-se per criteris anàlegs als del departament.
  
3. Quan un departament integre dues àrees de coneixement o més, caldrà garantir l'organització de l'activitat docent i investigadora dins de les línies generals de la programació d'aquest, com també les disponibilitats i les dotacions de recursos humans i materials necessaris per a cada àrea de coneixement. El Consell de Govern establirà els procediments per a salvaguardar aquests principis.
  
CAPÍTOL IV
  
Dels instituts universitaris d'investigació
  
Article 22. Naturalesa
  
1. Els instituts universitaris d'investigació són centres dedicats a la investigació científica i tècnica o a la creació artística.
  
2. El Consell de Govern haurà de procurar que la creació dels instituts universitaris d'investigació responga a la programació de la seua activitat investigadora, en definirà el marc d'actuació i evitarà la superposició d'activitats amb altres centres i departaments.
  
Article 23. Competències
  
Corresponen als instituts universitaris d'investigació les competències següents:
  
a) Promoure, dur a terme i avaluar els seus plans i els seus programes d'investigació o de creació artística.
  
b) Organitzar i dur a terme programes i estudis de postgrau i especialització, amb l'informe previ dels departaments en què s'integren les àrees de coneixement implicades en els programes o estudis esmentats.
  
c) Fomentar l'especialització i l'actualització científica, tècnica i de creació artística.
  
d) Proporcionar assessorament científic, tècnic i artístic a persones físiques o entitats públiques o privades en l'àmbit de les seues competències.
  
e) Cooperar amb els altres òrgans de la Universitat en la realització de les seues funcions.
  
f) Qualsevol altra comesa que els assignen les lleis, aquest Estatut i els reglaments de la Universitat.
  
Article 24. Creació i supressió
  
1. Per a la creació i la supressió d'instituts universitaris d'investigació caldrà seguir el que disposa l'article 9. Així mateix, també caldrà demanar el parer de la Comissió d'Investigació prevista en aquest Estatut.
  
La sol·licitud de creació haurà d'anar acompanyada d'una memòria justificativa, que haurà de contenir, entre d'altres, els aspectes següents:
  
a) Conveniència de la seua creació i dels avantatges que comportarà el seu funcionament.
  
b) Línies d'investigació i pla d'activitats docents i d'especialització.
  
c) Estudi econòmic comprensiu de les necessitats i pla de finançament.
  
d) Previsió de mitjans humans i materials necessaris per al seu funcionament.
  
e) Projecte de reglament intern.
  
2. La Universitat podrà crear instituts universitaris d'investigació propis, o conjuntament amb una o més universitats o amb altres entitats públiques o privades mitjançant els convenis escaients.
  
3. En els convenis que hauran de regir els instituts universitaris d'investigació conjunts i els adscrits caldrà determinar les singularitats organitzatives, financeres i de funcionament, la vinculació i les obligacions de les entitats patrocinadores i el reglament de règim intern. En els aspectes no previstos en els convenis, caldrà aplicar el que disposa aquest capítol.
  
Article 25. Composició
  
Pertanyen a un institut universitari d'investigació:
  
a) El personal docent i investigador doctor que s'hi incorpore, autoritzat pels diferents departaments universitaris.
  
b) Els becaris d'investigació que hi estiguen adscrits.
  
c) Els investigadors propis contractats o assignats a l'institut, d'acord amb les normes i els convenis reguladors.
  
d) L'alumnat matriculat en els ensenyaments d'aquest.
  
e) El personal d'administració i serveis adscrit a l'institut.
  
Article 26. Òrgans de govern
  
1. Els òrgans de govern dels instituts universitaris d'investigació de la Universitat són el consell d'institut, el director, el subdirector, si escau, i el secretari.
  
2. El reglament intern haurà de regular els diferents aspectes organitzatius, de funcionament, de règim jurídic i administratiu, com també el procediment i les condicions per a la incorporació com a membre de l'institut.
  
Article 27. Mitjans materials i humans, pla d'investigació i docència
  
1. Caldrà aplicar als instituts universitaris d'investigació de la Universitat el que disposa sobre els departaments l'article 20.
  
2. Els instituts universitaris d'investigació hauran d'elaborar anualment un pla d'investigació i docència que, a proposta del seu consell, haurà d'elevar al Consell de Govern de la Universitat perquè l'aprove.
  
CAPÍTOL V
  
D'altres centres i estructures
  
Secció 1ª
  
D'altres centres propis
  
Article 28. Creació, modificació i supressió
  
1. La creació, la modificació i la supressió de centres que organitzen ensenyaments en modalitat no presencial o per a fer activitats que no permeten obtenir títols inclosos en el catàleg de títols universitaris oficials, com també per a portar a terme altres activitats docents, científiques, tècniques, artístiques o de prestació de serveis, correspon al Consell Social, a proposta del Consell de Govern.
  
2. Les propostes hauran de justificar-se en termes anàlegs als previstos per l'article 9. A més, hauran de garantir el que disposa l'apartat 4 i hauran d'anar acompanyades d'una memòria de contingut semblant al que assenyala l'apartat 1 de l'article 24.
  
3. La sol·licitud de creació haurà de contenir la corresponent proposta de reglament d'organització i funcionament.
  
4. Aquests centres no podran utilitzar en la seua denominació els termes de facultat, escola o institut.
  
5. Per a la creació, modificació o supressió de centres a l'estranger caldrà seguir la normativa vigent.
  
Secció 2ª
  
Dels centres adscrits
  
Article 29. Adscripció
  
1. Tindran la consideració de centres adscrits els centres docents de titularitat pública o privada que impartisquen estudis que permeten obtenir títols de caràcter oficial i amb validesa en tot el territori nacional, mitjançant un conveni amb la Universitat i sota el seu control acadèmic.
  
2. L'adscripció requerirà l'aprovació de la Generalitat, a proposta del Consell Social, amb l'informe previ del Consell de Govern de la Universitat.
  
3. La proposta d'adscripció haurà de contenir consideracions anàlogues a les previstes en l'apartat 2 de l'article 9, i, a més, caldrà justificar, si escau, el motiu pel qual els estudis no són impartits per centres propis o els efectes d'una adscripció de titulacions coincidents amb les que es cursen en aquests. En tot cas, aquests procediments garanteixen el que disposa l'apartat 4 de l'article 9.
  
4. L'adscripció de centres per a cursar únicament altres títols oficials diferents dels previstos en l'apartat 1 serà acordada pel Consell Social amb l'informe previ del Consell de Govern. En la tramitació del conveni oportú caldrà respectar les exigències assenyalades en aquest article.
  
5. En tot cas, l'entitat promotora del centre haurà d'adjuntar a la sol·licitud d'adscripció, com a mínim, la documentació que acredite la informació següent:
  
a) Personalitat dels promotors.
  
b) Estudi econòmic de finançament.
  
c) Ensenyaments que s'hi pretén impartir.
  
d) Places escolars i règim d'avaluació.
  
e) Justificació dels objectius, programes d'investigació i mitjans destinats a aquest fi.
  
f) Instal·lacions actuals i projectades.
  
g) Règim de govern i administració del centre.
  
h) Règim jurídic i econòmic de contractació del professorat.
  
i) Projecte de conveni amb la Universitat.
  
j) Projecte de reglament del centre.
  
6. Els convenis d'adscripció hauran de contenir, entre d'altres, les estipulacions següents:
  
a) Obligacions que assumeix el centre adscrit en l'establiment i el desenvolupament de l'ensenyament i la investigació.
  
b) Mitjans materials i personals per al compliment de les seues finalitats.
  
c) Previsions sobre el procediment d'ingrés de l'alumnat en el centre.
  
d) Determinació dels òrgans de relació entre la Universitat i el centre adscrit, en els quals haurà de quedar garantida la representació majoritària d'aquella.
  
e) Durada de l'adscripció.
  
7. El director del centre adscrit serà nomenat pel rector a proposta de l'entitat promotora. Així mateix, el rector designarà un delegat de la Universitat, que signarà les actes de qualificació dels exàmens finals.
  
8. Mitjançant un conveni podran adscriure's a la Universitat, com a instituts universitaris d'investigació, institucions o centres d'investigació de caràcter públic o privat, d'acord amb el que establisca la normativa vigent.
  
Secció 3a
  
Dels col·legis majors i les residències universitàries
  
Article 30. Naturalesa
  
1. Els col·legis majors són centres que, integrats en la Universitat, proporcionen residència als estudiants, promouen la formació cultural, esportiva i científica dels residents i projecten la seua activitat al servei de la comunitat universitària. Els col·legis majors podran ser propis de la Universitat o adscrits a aquesta.
  
2. Les residències universitàries són establiments que ofereixen allotjament als membres de la comunitat universitària. La Universitat podrà crear o adscriure residències universitàries d'acord amb el que disposen aquests Estatuts.
  
Article 31. Creació i adscripció de col·legis majors
  
1. La creació per la Universitat de col·legis majors propis, per si sola o en col·laboració amb altres entitats, correspon al Consell Social, a proposta del Consell de Govern.
  
2. L'adscripció de col·legis majors requereix l'aprovació, pel Consell Social, del corresponent conveni amb l'entitat col·laboradora que el patrocine, a proposta del Consell de Govern. Aquest conveni no comportarà, necessàriament, la concessió de subvencions econòmiques per part de la Universitat.
  
3. Cadascun dels col·legis majors haurà de disposar d'un director, que serà nomenat pel rector entre el personal a temps complet pertanyent als cossos docents universitaris de la Universitat de la Universitat, amb l'informe favorable previ del Consell de Govern. En el cas dels col·legis majors adscrits, caldrà escoltar l'entitat col·laboradora.
  
4. El càrrec de director de col·legi major serà incompatible amb l'exercici de qualsevol altre càrrec de govern o representació de caràcter unipersonal.
  
5. El director del col·legi major exerceix l'autoritat delegada del rector, li correspon la responsabilitat directa de les activitats i el funcionament del centre i estarà adscrit al vicerectorat competent.
  
Article 32. Estatuts dels col·legis majors
  
1. Cada col·legi major es regirà per aquest Estatut i pel seu propi. L'aprovació d'aquest últim correspon al Consell de Govern.
  
2. Els estatuts dels col·legis majors han de regular, almenys, els aspectes següents:
  
a) Principis que impulsen i defineixen l'activitat del col·legi.
  
b) Estructura, àmbit i règim de funcionament.
  
c) Règim econòmic i recursos i instal·lacions de què disposa.
  
d) Règim d'elecció i revocació dels òrgans de govern i administració.
  
3. En el supòsit dels col·legis majors adscrits, els seus estatuts hauran de ser aprovats juntament amb el conveni d'adscripció, si escau.
  
4. L'accés als col·legis majors haurà d'atendre primordialment els criteris de residència, expedient acadèmic i recursos econòmics.
  
Article 33. Les residències universitàries
  
1. La Universitat, a proposta del Consell de Govern i amb l'aprovació del Consell Social, podrà crear, per si mateixa o en col·laboració amb altres entitats, residències universitàries pròpies.
  
2. L'adscripció de residències universitàries requereix l'aprovació pel consell Social del corresponent conveni amb l'entitat que la patrocine, a proposta del Consell de Govern.
  
Secció 4ª
  
D'estructures específiques de servei
  
a la comunitat universitària
  
Article 34. Creació i dotació d'estructures específiques
  
1. La Universitat d'Alacant podrà crear, per si sola o en col·laboració amb altres entitats públiques o privades, empreses, fundacions o altres persones jurídiques per a la promoció i el desenvolupament de les seues finalitats, mitjançant un acord del Consell de Govern que haurà de tenir l'aprovació del Consell Social.
  
2. El rector presidirà les entitats que depenguen de la Universitat, sens perjudici de la participació d'altres membres de la comunitat universitària en els òrgans de govern d'aquestes entitats. S'entendran com a dependents de la Universitat les entitats en què aquesta tinga participació majoritària en el seu capital o fons patrimonial equivalent, o en els seus òrgans de direcció.
  
3. La dotació fundacional, l'aportació de capital o qualsevol altra aportació que es faça a càrrec dels pressupostos de la Universitat a favor de les entitats constituïdes d'acord amb el que estableix aquest precepte quedaran sotmeses a les normes que establisca la Generalitat.
  
CAPÍTOL VI
  
Dels serveis universitaris
  
Article 35. Definició
  
La Universitat crearà i mantindrà els serveis necessaris que coadjuven al desenvolupament de les activitats docents i investigadores, com també al d'aquelles altres activitats que procuren tant la col·laboració de la Universitat amb la societat com l'assistència dels membres de la comunitat universitària.
  
Article 36. Procediment de creació
  
Els serveis universitaris seran creats per acord del Consell de Govern, a proposta del rector. La proposta haurà d'estar acompanyada d'una memòria que en justifique la necessitat, dels mitjans econòmics i personals que s'hi hagen d'emprar i, si escau, del projecte de reglament intern.
  
TÍTOL II
  
Del govern i la representació de la universitat
  
CAPÍTOL I
  
Disposicions generals
  
Article 37. Naturalesa dels òrgans de govern
  
1. El govern, la representació i l'administració de la Universitat s'articulen a través dels òrgans següents:
  
a) Col·legiats: el Consell Social, el Claustre Universitari, el Consell de Govern, el Consell de Direcció, la Junta Consultiva, els claustres de facultat i escola, les juntes de facultat i d'escola, els consells de departament, els consells d'institut universitari d'investigació i els consells d'altres centres o estructures que, si s'escau, es constituïsquen d'acord amb aquest Estatut.
  
b) Unipersonals: el rector, els vicerectors, el secretari general, el vicesecretari general, si s'escau, el gerent, els vicegerents, si s'escau, els degans i vicedegans de facultats, els directors i subdirectors d'escoles, els directors de secretariat, si s'escau, els directors de departaments, els directors d'instituts universitaris d'investigació i els dels centres o estructures que puguen constituir-se, els secretaris i els subdirectors, si s'escau, dels centres, departaments i instituts.
  
2. Els òrgans generals de la Universitat són els següents: el Consell Social, el Claustre General Universitari, el Consell de Govern, el Consell de Direcció, la Junta Consultiva, el rector, els vicerectors, el secretari general, el gerent i, si escau, el vicesecretari general, els vicegerents i els directors de secretariat.
  
3. Llevat que la legislació vigent o aquest Estatut prevegen el contrari, les decisions que, en l'exercici de les seues competències, adopten els òrgans generals prevaldran sobre les dels altres òrgans, i les dels òrgans col·legiats sobre les dels òrgans unipersonals.
  
Article 38. Representació en els òrgans col·legiats i exercici de càrrecs unipersonals
  
1. L'elecció dels representants dels diversos sectors de la comunitat universitària en el Claustre Universitari, els claustres de facultat i escola, els consells de departament i instituts universitaris d'investigació, i també en els centres a què es refereix l'article 28, es farà per sufragi universal, lliure, igual, directe i secret, d'acord amb les normes electorals que estableix aquest Estatut.
  
2. Per a l'exercici dels càrrecs unipersonals serà un requisit indispensable la dedicació a temps complet en aquesta Universitat, sense que en cap cas puguen exercir-se simultàniament dos o més càrrecs d'aquesta naturalesa.
  
Article 39. Electors i elegibles i procediment electoral
  
1. Les diverses eleccions previstes en aquest Estatut s'han de dur a terme necessàriament dins del període lectiu, sense que puguen coincidir amb els terminis de convocatòria d'exàmens ordinaris.
  
2. Llevat que hi haja cap previsió en contra d'aquest Estatut, tindran la condició d'electors i elegibles en les diferents eleccions els membres de la comunitat universitària que, en el seu àmbit respectiu, es troben en servei actiu i efectiu o estiguen adscrits o matriculats per la modalitat de matrícula ordinària.
  
3. El dret de sufragi actiu i passiu només podrà ser exercit en un dels cossos i circumscripcions electorals establits en els àmbits respectius.
  
4. El dret de sufragi passiu requereix, necessàriament, que l'elector presente dins de termini la seua candidatura, que en tot cas tindrà caràcter individual, i que siga proclamat definitivament per la junta electoral respectiva.
  
5. A l'efecte exclusiu de participar en les diferents eleccions, el personal de la Universitat que tinga una relació temporal o d'interinitat estarà equiparat al cos o col·lectiu corresponent, d'acord amb les condicions previstes reglamentàriament en cada cas.
  
6. A l'efecte previst en l'apartat anterior, l'alumnat haurà d'estar matriculat per la modalitat de matrícula ordinària, en el curs acadèmic en què es convoquen eleccions, en qualsevol dels tres cicles que estructuren els estudis universitaris. Aquesta disposició és aplicable a l'alumnat que curse títols universitaris de caràcter oficial i amb validesa en tot el territori nacional i al que estiga matriculat en títols propis de grau.
  
7. El vot és personal i indelegable en totes les eleccions i no serà admès en cap cas el vot per correu. Reglamentàriament s'establirà el procediment per a l'exercici anticipat del vot.
  
8. En les eleccions als òrgans col·legiats, cada elector només podrà donar el vot a un nombre de candidats igual o inferior al 70% dels representants que corresponga elegir en el seu col·lectiu i circumscripció, tret d'aquells supòsits en què únicament haja d'elegir-se un representant.
  
Article 40. Competències de les juntes electorals
  
1. La Junta Electoral de la Universitat i les juntes electorals de facultat i escola, cadascuna en el seu àmbit respectiu, tindran les funcions bàsiques següents:
  
a) Publicar el cens d'electors i determinar, si escau, els representants que correspon elegir en cada col·lectiu o circumscripció i aprovar el cens electoral definitiu.
  
b) Proclamar les candidatures.
  
c) Vetlar pel procés d'elecció dels integrants de les meses electorals i la constitució d'aquestes.
  
d) Aprovar els models d'actes i els documents necessaris per al conjunt del procés electoral.
  
e) Autoritzar la publicitat electoral.
  
f) Proclamar els candidats electes i expedir les credencials acreditatives.
  
g) Resoldre les reclamacions que se'ls adrecen en ocasió del desenvolupament del procés electoral.
  
h) Interpretar i aplicar la normativa electoral i qualsevol altra que se'n derive que siga procedent per a l'adequat desenvolupament dels procediments electorals.
  
2. A més de les competències recollides en l'apartat anterior, la Junta Electoral de la Universitat resoldrà els recursos plantejats contra les resolucions de les juntes electorals de centre.
  
3. Les juntes electorals disposaran dels mitjans materials necessaris per al normal compliment de les seues funcions.
  
4. Les juntes electorals estaran assistides per un tècnic del Servei Jurídic de la Universitat i un tècnic lingüístic.
  
Article 41. Composició de la Junta Electoral de la Universitat
  
1. La Junta Electoral de la Universitat estarà composta pels membres següents:
  
a) Tres membres a temps complet del professorat pertanyent als cossos docents universitaris.
  
b) Tres estudiants.
  
c) Tres membres a temps complet del personal d'administració i serveis.
  
2. Farà de president el professor de més categoria entre els designats i, dins d'ells, el de més antiguitat en el grau; farà de secretari el membre que la Junta designe.
  
3. Els components, titulars i suplents de la Junta Electoral seran designats, mitjançant un sorteig públic, pel Consell de Govern per a un període de quatre anys. La seua renovació tindrà lloc, en tot cas, amb anterioritat a l'obertura del procés d'elecció ordinària del nou Claustre Universitari.
  
Article 42. Composició de les juntes electorals de facultats i escoles
  
1. Les juntes electorals de facultat i escola estaran compostes pels membres següents:
  
a) Dos membres a temps complet del professorat pertanyent als cossos docents universitaris.
  
b) Dos estudiants.
  
c) Dos membres a temps complet del personal d'administració i serveis.
  
2. Els components, titulars i suplents de les juntes electorals de facultat i escola seran designats mitjançant sorteig públic convocat a aquest efecte pel degà o el director del centre i seran renovats cada quatre anys. La renovació tindrà lloc, en tot cas, amb anterioritat a l'obertura del procés d'elecció ordinària de nou claustre de centre.
  
3. Caldrà aplicar a aquestes juntes electorals el que disposa l'apartat 2 de l'article anterior.
  
Article 43. Resolució d'altres processos electorals
  
Les reclamacions que puguen formular-se en els processos electorals diferents dels que són competència de la Junta Electoral de la Universitat o de les juntes electorals de facultat i escola seran resoltes pel rector.
  
Article 44. Meses electorals
  
1. Les meses electorals, tret de les circumscripcions formades per un únic col·lectiu, estaran formades per tres membres de la comunitat universitària designats per sorteig entre els qui no concórreguen com a candidats a les eleccions corresponents i no siguen membres de les respectives juntes electorals.
  
2. El sorteig dels tres membres, titulars i suplents, es farà tenint en compte els col·lectius següents:
  
a) Un membre entre els funcionaris dels cossos docents universitaris, que actuarà de president de la mesa.
  
b) Un membre entre els estudiants.
  
c) Un membre entre el personal d'administració i serveis, que actuarà de secretari.
  
3. A l'efecte dels processos electorals que facen els departaments i els instituts universitaris, els seus reglaments hauran d'establir la composició i el funcionament de la mesa electoral.
  
Article 45. Situacions dels càrrecs unipersonals electes
  
1. En cas d'absència, malaltia o cessament, per concurrència a reelecció per al mateix càrrec, dels titulars dels càrrecs unipersonals electes, l'òrgan que corresponga n'assumirà interinament les funcions, d'acord amb les previsions d'aquest Estatut. Aquesta situació no podrà prolongar-se més de sis mesos.
  
2. En els altres supòsits de cessament dels titulars dels càrrecs unipersonals electes, aquests mantindran interinament les funcions fins al nomenament dels seus substituts; en casos extraordinaris caldrà seguir el que disposa l'apartat anterior.
  
Article 46. Cessament dels membres dels òrgans col·legiats i altres càrrecs titulars designats
  
En principi, i llevat de les previsions específiques disposades en aquest Estatut, els membres dels òrgans col·legiats i els titulars dels càrrecs unipersonals designats cessaran a petició pròpia, quan concloga el període de mandat, per decisió de qui els haguera designat o quan concloga el mandat d'aquest.
  
CAPÍTOL II
  
Dels òrgans generals
  
Secció 1ª
  
Del Consell Social
  
Article 47. Naturalesa
  
El Consell Social és l'òrgan de participació de la societat en la Universitat.
  
Article 48. Competències
  
1. Correspon al Consell Social supervisar les activitats de caràcter econòmic de la Universitat i el rendiment dels seus serveis i promoure la col·laboració de la societat en el finançament de la Universitat i les relacions entre aquesta i el seu entorn cultural, professional, econòmic i social al servei de la qualitat de l'activitat universitària.
  
2. Així mateix, correspon al Consell Social aprovar el pressupost i la programació plurianual de la Universitat, a proposta del Consell de Govern. A més, amb caràcter previ al tràmit de presentació de comptes a què es refereixen els articles 81 i 84 de la Llei Orgànica d'Universitats, li correspon aprovar els comptes anuals de la Universitat i els de les entitats que puguen dependre d'aquesta, sens perjudici de la legislació mercantil o altra legislació a la qual aquestes entitats puguen estar sotmeses d'acord amb la seua personalitat jurídica.
  
3. Per al millor compliment de la seua tasca, la Universitat facilitarà al Consell Social els mitjans necessaris, i aquest podrà sol·licitar la informació que considere oportuna als diferents òrgans de govern de la Universitat, com també accedir als diversos serveis i instal·lacions universitaris.
  
Article 49. Composició i designació dels seus membres
  
1. La composició, les funcions i la designació dels membres del Consell Social entre personalitats de la vida cultural, professional, econòmica, laboral i social, s'haurà d'ajustar al que disposa la llei corresponent de la Generalitat.
  
2. Formaran part del Consell Social, en representació de la comunitat universitària, a més del rector, el secretari general i el gerent, un professor, un estudiant i un membre del personal d'administració i serveis, els quals seran elegits pel Consell de Govern entre els seus membres.
  
3. L'elecció dels representants de la comunitat universitària es farà per votació secreta. La condició de representant electe serà indelegable i cessarà quan es perda la condició de membre del Consell de Govern. En tot cas, es farà aquesta elecció cada vegada que es constituïsca un nou Consell de Govern.
  
Secció 2ª
  
Del Claustre Universitari
  
Article 50. Naturalesa
  
El Claustre Universitari és el màxim òrgan de representació de la comunitat universitària, al qual correspon exercir les funcions sobiranes de normativa interna, fiscalitzar la gestió de la Universitat i expressar les seues posicions i aspiracions en els diversos àmbits d'actuació universitària.
  
Article 51. Competències
  
Corresponen al Claustre Universitari les competències següents:
  
a) Elaborar l'Estatut de la Universitat i vetlar pel seu compliment i les seues possibles modificacions.
  
b) Convocar, amb caràcter extraordinari, eleccions a rector a iniciativa d'un terç dels seus membres i amb l'aprovació de dos terços.
  
c) Aprovar o censurar la gestió del rector i de la resta d'òrgans generals de govern de la Universitat.
  
d) Aprovar la memòria anual de la Universitat que, a aquest efecte, presentarà el rector.
  
e) Elegir els seus representants en el Consell de Govern entre els membres de cadascun dels sectors de la comunitat universitària.
  
f) Elegir els set catedràtics d'universitat que han d'integrar la Comissió de Reclamacions prevista per l'article 147 d'aquest Estatut. Amb la prèvia proposta del rector, seran elegits els catedràtics que obtinguen, en votació secreta, el major nombre de vots.
  
g) Elegir el defensor universitari.
  
h) Pronunciar-se sobre els temes per als quals siga convocat particularment emetent recomanacions, propostes i, si s'escau, els acords vinculants que siguen pertinents.
  
i) Demanar la compareixença dels membres dels òrgans de govern i administració de la Universitat, com també la informació precisa sobre el funcionament d'aquesta.
  
j) Elaborar i aprovar el seu reglament intern i aprovar, a proposta del Consell de Govern, el reglament electoral de desenvolupament d'aquest Estatut.
  
k) Qualsevol altra competència atribuïda per la legislació vigent i aquest Estatut.
  
Article 52. Composició i elecció de claustrals
  
1. El Claustre Universitari estarà format pel rector, que el presidirà, el secretari general i el gerent, i per tres-cents claustrals, distribuïts entre els diversos sectors de la comunitat universitària de la manera següent:
  
a) 153 representants elegits per i entre els funcionaris doctors dels cossos docents universitaris.
  
b) 24 representants elegits per i entre els funcionaris no doctors, contractats doctors i professors col·laboradors.
  
c) 6 representants elegits per i entre els ajudants, ajudants doctors, becaris i personal investigador.
  
d) 3 representants elegits per i entre els associats, emèrits, visitants.
  
e) 78 representants elegits per i entre l'alumnat.
  
f) 36 representants elegits per i entre els integrants del personal d'administració i serveis.
  
2. Els representants que elegeix cada col·lectiu es distribuiran per circumscripcions electorals de manera directament proporcional al nombre de membres del col·lectiu corresponent.
  
3. Les circumscripcions electorals per a l'elecció de representants dels col·lectius assenyalats en els apartats a), b) i e) d'aquest article estan constituïdes per totes i cadascuna de les facultats i escoles.
  
4. A l'efecte de l'elecció en la resta de col·lectius, el reglament intern del Claustre podrà establir circumscripcions electorals úniques per a cadascun d'aquests.
  
Article 53. Renovació i substitució en cas de vacants
  
1. El Claustre Universitari serà renovat cada quatre anys, llevat de la representació de l'alumnat, que serà renovada cada dos anys.
  
2. Les vacants que es produïsquen seran cobertes pel candidat més votat que no haja estat elegit de la llista de la circumscripció electoral i el col·lectiu corresponent, sempre que reunisca els requisits a aquest efecte per a ser claustral. Quan siga impossible cobrir les vacants a través d'aquest sistema, el rector convocarà les oportunes eleccions parcials. En qualsevol cas, el mandat d'aquests representants conclourà amb el del Claustre Universitari de què es tracte.
  
Article 54. Convocatòria d'eleccions
  
1. Les eleccions al Claustre Universitari es duran a terme d'acord amb el que disposen aquesta secció i el reglament de règim intern del Claustre, el qual desenvoluparà i completarà els diversos aspectes que no es troben previstos en aquest Estatut.
  
2. El Consell de Govern, amb una antelació mínima de trenta dies naturals i màxima de seixanta dies naturals anteriors a la data d'expiració del mandat dels membres del Claustre, convocarà les eleccions per a la renovació total o parcial d'aquest.
  
3. Seran inelegibles el defensor universitari i els membres de la Junta Electoral de la Universitat.
  
4. El control dels processos electorals, la proclamació dels seus resultats i la resolució de les impugnacions que puguen plantejar-se en les eleccions al Claustre Universitari correspondran a la Junta Electoral de la Universitat, la qual haurà de constituir-se en els cinc dies posteriors a l'endemà de la convocatòria d'eleccions.
  
Article 55. Condició de claustral
  
1. La condició de claustral es perd per les causes següents:
  
a) Deixar de pertànyer a la Universitat d'Alacant.
  
b) Deixar de formar part del col·lectiu pel qual va resultar elegit.
  
2. En el reglament de funcionament del Claustre podrà establir-se la pèrdua o la suspensió de la condició de claustral per altres causes, procediment que caldrà arbitrar per a fer efectiva la mesura.
  
Article 56. Organització i funcionament
  
1. El Claustre Universitari funcionarà en Ple i per comissions.
  
2. El Ple del Claustre Universitari serà convocat pel rector.
  
a) En sessió ordinària, com a mínim una vegada per curs i durant el període lectiu.
  
b) En sessió extraordinària, quan ho considere oportú a iniciativa pròpia, o bé amb la prèvia petició del Consell de Govern, o a sol·licitud, almenys, d'una cinquena part de claustrals, els quals hauran d'exposar els assumptes que en justifiquen la convocatòria.
  
3. El Ple del Claustre, en la sessió constituent, elegirà una mesa, composta per un professor, un alumne i un membre del personal d'administració i serveis, encarregada d'auxiliar el rector en les seues funcions. Formaran part de la mesa del Claustre el gerent i el secretari general de la Universitat.
  
4. El secretari general de la Universitat ho serà també del Claustre Universitari.
  
5. El reglament intern del Claustre regularà la constitució de les comissions que puguen crear-se i el funcionament d'aquestes, i respectarà sempre la representació de la seua composició.
  
6. Els membres del Consell de Govern que no reunisquen la condició de claustrals podran assistir a les sessions del Claustre Universitari amb veu, però sense vot.
  
Secció 3ª
  
Del Consell de Govern
  
Article 57. Naturalesa
  
El Consell de Govern és l'òrgan de govern de la Universitat al qual correspon establir les línies estratègiques i programàtiques de la Universitat, i també les directrius i els procediments per a la seua aplicació, en els àmbits d'organització de l'ensenyament, la investigació, els recursos humans i econòmics i l'elaboració dels pressupostos.
  
Article 58. Competències
  
Corresponen al Consell de Govern les competències següents:
  
a) Elaborar i aprovar el seu reglament de règim de funcionament intern i aprovar els reglaments de les diverses facultats i escoles, instituts universitaris d'investigació, departaments i altres centres i unitats de la Universitat.
  
b) Informar sobre la creació, la modificació o la supressió de centres docents i instituts universitaris d'investigació.
  
c) Aprovar la creació, la modificació o la supressió de departaments i seccions departamentals.
  
d) Elegir els seus representants en el Consell Social.
  
e) Informar i proposar al Consell Social el pressupost anual i la programació plurianual.
  
f) Determinar la configuració de les plantilles del personal docent i investigador i del personal d'administració i serveis.
  
g) Establir els criteris de selecció, avaluació i promoció del personal docent i investigador i del personal d'administració i serveis.
  
h) Acordar el nomenament del professorat emèrit i col·laboradors honorífics.
  
i) Establir el règim d'admissió als estudis universitaris, com també la capacitat dels centres i la titulació d'acord amb la legislació vigent.
  
j) Proposar al Consell Social les normes de permanència dels estudiants.
  
k) Aprovar la proposta d'implantació de títols universitaris de caràcter oficial i la validesa d'aquests en tot el territori nacional, els ensenyaments que permeten obtenir diplomes i títols propis i els ensenyaments de formació al llarg de tota la vida, com també l'aprovació i la modificació dels corresponents plans d'estudis.
  
l) Aprovar el calendari laboral i acadèmic per a tot el personal de la Universitat.
  
m) Acordar les transferències de crèdits pressupostaris, d'acord amb el que disposa la legislació vigent.
  
n) Proposar al Consell Social conceptes retributius singulars i individuals en atenció als mèrits docents, investigadors o de gestió, d'acord amb la legislació vigent.
  
o) Establir la política de col·laboració amb altres universitats, ens o institucions públiques o privades, i aprovar els corresponents convenis, acords o contractes, com també la rescissió d'aquests.
  
p) Aprovar la creació, la modificació o la supressió de serveis universitaris i els seus reglaments i fixar els criteris d'avaluació del seu rendiment.
  
q) Emetre informe sobre la memòria de l'activitat docent i investigadora de cada curs acadèmic i del compte general pressupostari.
  
r) Acordar la concessió de distincions i honors a persones i institucions, en virtut de mèrits rellevants de caràcter acadèmic, científic, tècnic o artístic.
  
s) Assistir el rector en les seues funcions.
  
t) Vetlar pel compliment d'aquest Estatut i aprovar les normes de desenvolupament que no estiguen atribuïdes a altres òrgans.
  
u) Qualsevol altra funció atribuïda per aquest Estatut i la legislació vigent.
  
Article 59. Composició
  
1. El Consell de Govern estarà compost pels membres següents:
  
a) El rector, que en serà el president.
  
b) El secretari general, que també serà secretari d'aquest.
  
c) El gerent.
  
d) 50 membres de la comunitat universitària, elegits o designats de la manera següent:
  
- 15 membres designats pel rector.
  
- 20 membres elegits pel Claustre Universitari entre els seus components, que hauran de reflectir la composició dels diversos col·lectius d'aquest, distribuïts de la manera següent:
  
- 10 funcionaris docents doctors.
  
- 2 funcionaris docents no doctors, doctors contractats o col·laboradors.
  
- 1 ajudant, ajudant doctor, associat, emèrit, visitant, becari o membre del personal investigador.
  
- 5 alumnes.
  
- 2 membres del personal d'administració i serveis.
  
- Els degans i directors de facultats i escoles fins a un màxim d'11, elegits per ells i entre ells.
  
- 1 representant dels directors d'instituts universitaris d'investigació, elegit per ells i entre ells.
  
- La resta de membres seran representants de directors de departaments, elegits per ells i entre ells.
  
e) 3 membres del Consell Social que no pertanyen a la comunitat universitària.
  
2. L'elecció dels representants dels degans i els directors de facultat i escola i dels directors de departament i institut universitari d'investigació serà objecte de regulació en el reglament intern del Consell de Govern.
  
Els degans i directors de facultats o escoles que no siguen representants en el Consell de Govern podran assistir a les seues sessions, amb veu però sense vot. A aquest efecte, se'ls comunicaran les convocatòries i podran intervenir en la deliberació dels assumptes.
  
3. El període de mandat del Consell de Govern haurà de coincidir amb el del rector, i haurà de mantenir les seues funcions interinament fins al nomenament del nou rector.
  
Article 60. Funcionament
  
1. El Consell de Govern s'haurà de reunir:
  
a) En sessió ordinària, almenys una vegada al mes en període lectiu.
  
b) En sessió extraordinària, sempre que siga convocat pel president a iniciativa pròpia o quan ho sol·liciten almenys una cinquena part dels membres.
  
2. El Consell de Govern podrà crear les comissions delegades que considere convenients, sota la presidència del rector o el vicerector competent segons la matèria. Aquestes comissions garantiran la representació dels sectors que conformen el Consell de Govern, excepte quan la seua composició estiga establida per altres disposicions.
  
3. No podrà establir-se acord del Consell de Govern relatiu a una facultat o escola, institut universitari d'investigació o departament, sense haver escoltat prèviament el respectiu degà o director.
  
Secció 4ª
  
De la Junta Consultiva
  
Article 61. Naturalesa
  
La Junta Consultiva és l'òrgan ordinari d'assessorament del rector i del Consell de Govern en matèria acadèmica.
  
Article 62. Funcions
  
1. La Junta Consultiva emetrà informes en matèria acadèmica a iniciativa del rector o a petició del Consell de Govern, d'acord amb les previsions d'aquest Estatut, i així mateix podrà formular a aquells propostes sobre els assumptes acadèmics que considere convenients.
  
2. La Junta Consultiva emetrà informe preceptiu en les qüestions següents:
  
a) Plans d'estudis i les seues modificacions.
  
b) Elaboració de la normativa de la Universitat que regule els estudis de postgrau.
  
c) Procediments d'admissió d'estudiants.
  
d) Elaboració de la normativa de la Universitat que regule els ensenyaments propis.
  
e) Altres qüestions previstes en aquest Estatut.
  
Article 63. Composició
  
1. La Junta Consultiva estarà composta pels membres següents:
  
a) El rector, que la presidirà.
  
b) El secretari general, que també ho serà d'aquesta.
  
c) 20 membres designats pel Consell de Govern, a proposta del rector, entre professors i investigadors de reconegut prestigi amb tres períodes d'investigació i quatre de docència reconeguts, com a mínim.
  
2. Els membres de la Junta Consultiva es renovaran cada quatre anys i, en tot cas, coincidint amb el mandat del rector.
  
3. No podran designar-se com a membres de la Junta Consultiva els membres del Consell de Govern ni els pertanyents al Consell de Direcció.
  
Article 64. Funcionament
  
1. La Junta Consultiva es reunirà a iniciativa del rector, del Consell de Govern o a petició d'una cinquena part dels seus membres.
  
2. El Consell de Govern aprovarà el reglament de règim intern de la Junta Consultiva.
  
Secció 5ª
  
Del rector
  
Article 65. El rector
  
El rector és la màxima autoritat acadèmica de la Universitat i té la representació d'aquesta, n'exerceix la direcció, el govern i la gestió, desenvolupa les línies d'actuació aprovades pels òrgans col·legiats corresponents i executa els seus acords.
  
Article 66. Competències
  
Corresponen al rector les competències següents:
  
a) Dirigir la Universitat i representar-la institucionalment, judicialment i administrativament.
  
b) Convocar i presidir el Claustre Universitari, el Consell de Govern, la Junta Consultiva i el Consell de Direcció, i executar els seus acords, com també els del Consell Social.
  
c) Presidir els actes acadèmics als quals assistisca, sens perjudici del que disposen les normes de protocol de l'Estat i de la Generalitat.
  
d) Designar, nomenar i destituir els càrrecs acadèmics i administratius, d'acord amb el que preveuen les normes vigents i aquest Estatut.
  
e) Expedir els títols i diplomes que atorgue la Universitat, d'acord amb els procediments que corresponguen en cada cas.
  
f) Nomenar el personal docent i investigador i els membres del personal d'administració i serveis, i subscriure, si escau, els contractes corresponents.
  
g) Adoptar les decisions relatives a les situacions administratives del personal de la Universitat, el seu règim d'incompatibilitats i exercir, respecte a aquest, la potestat disciplinària, d'acord amb la legislació vigent i aquest Estatut.
  
h) Subscriure i denunciar, com també resoldre, els convenis de col·laboració, acords o contractes fets amb altres Universitats, ens o institucions, públiques o privades.
  
i) Atorgar les distincions de la Universitat, amb la prèvia aprovació del Consell de Govern.
  
j) Nomenar els membres de les comissions que hagen de jutjar els concursos d'accés a places dels cossos docents universitaris i designar-ne president.
  
k) Resoldre els recursos i reclamacions que siguen competència seua.
  
l) Exercir totes les facultats de direcció, govern i gestió que no estiguen expressament atribuïdes a altres òrgans per la legislació vigent o aquest Estatut.
  
m) Qualsevol altra funció que li encomane el Consell Social, el Claustre Universitari o el Consell de Govern.
  
Article 67. Elecció, nomenament i mandat
  
1. El rector serà elegit per la comunitat universitària mitjançant elecció directa i sufragi universal, lliure i secret, entre funcionaris del cos de catedràtics d'universitat en actiu i que presten serveis en la Universitat d'Alacant.
  
2. El vot per a l'elecció del rector serà ponderat, per sectors de la comunitat universitària, d'acord amb els següents percentatges de valor de vot:
  
a) Professorat doctor pertanyent als cossos docents universitaris: 51 per 100.
  
b) Professorat no doctor pertanyent als cossos docents universitaris, professorat contractat doctor i professors col·laboradors: 8 per 100.
  
c) Ajudants, ajudants doctors, becaris i personal investigador: 2 per 100.
  
d) Associats, emèrits, visitants: 1 per 100.
  
e) Estudiants: 26 per 100.
  
f) Personal d'administració i serveis: 12 per 100.
  
3. Serà proclamat rector, en primera volta, el candidat que aconseguisca el suport proporcional de més de la meitat dels vots vàlidament emesos, una vegada aplicades les ponderacions previstes en l'apartat anterior. Si aquesta majoria no arriba a cap candidat, es farà una segona votació, a la qual només podran concórrer els dos candidats que hagen tingut més suport en la primera votació, tenint en compte les ponderacions esmentades. En la segona volta serà proclamat el candidat que obtinga la majoria simple de vots segons aquestes mateixes ponderacions.
  
En el supòsit d'una sola candidatura, únicament es farà la primera volta.
  
4. El mandat del rector tindrà una durada de quatre anys i podrà ser reelegit per una sola vegada.
  
5. El seu nomenament correspon a l'òrgan competent de la Generalitat.
  
Article 68. Disposicions electorals
  
1. Les eleccions a rector es portaran a terme d'acord amb el que disposen la Llei Orgànica d'Universitats, aquesta secció i el reglament electoral que a aquest efecte aprovarà el Claustre Universitari, el qual desenvoluparà i completarà els diferents aspectes no previstos en les anteriors normes.
  
2. El Consell de Govern, amb una antelació mínima de dos mesos a la data d'expiració del mandat ordinari, convocarà les eleccions a rector. En aquesta convocatòria haurà de fixar el termini de presentació de candidatures i la data en què hagen de tenir lloc les eleccions.
  
3. En cas de produir-se el cessament del rector per qualsevol causa que no siga el compliment ordinari del seu mandat, el Consell de Govern convocarà, dins del termini assenyalat en l'apartat anterior, noves eleccions per a un període de mandat ordinari.
  
4. La Junta Electoral de la Universitat serà l'òrgan encarregat de supervisar i ordenar el procés electoral, aplicar després de l'escrutini dels vots els coeficients de ponderació que corresponguen, a l'efecte de donar als vots el seu valor corresponent en atenció als percentatges previstos en aquest Estatut, proclamar rector el candidat que haja sigut elegit i resoldre les impugnacions que puguen plantejar-se en les eleccions corresponents.
  
Article 69. Eleccions a rector anticipades
  
1. El Claustre Universitari, amb caràcter extraordinari, podrà convocar eleccions anticipades a rector, a iniciativa d'un terç dels seus membres i amb el vot favorable dels dos terços. Si aquesta iniciativa és aprovada, comportarà la dissolució del Claustre i el cessament del rector, que continuarà en funcions fins a la presa de possessió del nou rector.
  
Si la iniciativa no fóra aprovada, cap dels seus signataris no podria participar en la presentació d'una altra iniciativa d'aquest caràcter fins passat un any des de la votació anterior.
  
2. En el cas que prospere la iniciativa, la convocatòria anticipada d'eleccions a rector seguirà el procediment establit en l'article anterior.
  
Secció 6ª
  
Del Consell de Direcció
  
Article 70. Naturalesa i composició
  
1. El rector, per al desenvolupament de les competències que li atribueix l'article 66, estarà assistit pel Consell de Direcció.
  
2. El Consell de Direcció estarà format pel rector, els vicerectors, el secretari general, el gerent i, si s'escau, per altres membres que designe el rector.
  
3. El president del Consell d'Alumnes podrà assistir, amb veu però sense vot, a les reunions del Consell de Direcció quan el rector ho considere oportú.
  
Secció 7ª
  
Dels vicerectors
  
Article 71. Funcions
  
1. Correspon als vicerectors la direcció i la coordinació de les àrees d'activitat que els siguen assignades, sota l'autoritat del rector.
  
2. El rector podrà delegar en els vicerectors les funcions que considere pertinents, llevat que hi haja previsió en contrari de l'ordenament jurídic i sens perjudici de la seua responsabilitat directa davant dels òrgans de la Universitat.
  
3. A proposta dels vicerectors, el rector podrà nomenar directors de secretariat per a auxiliar aquells en l'exercici de les seues funcions, d'acord amb l'estructura que aprove el Consell de Govern.
  
Article 72. Nomenament i ordre de prelació
  
1. Els vicerectors seran designats i nomenats pel rector entre el professorado doctor que preste servei a temps complet en la Universitat.
  
2. El rector establirà un ordre de prelació entre els vicerectors per a aplicar-lo en els casos de substitució per vacant, absència o malaltia. El primer lloc l'ocuparà, en qualsevol cas, el vicerector competent en matèria d'ordenació acadèmica.
  
Secció 8ª
  
Del secretari general
  
Article 73. Funcions
  
1. El secretari general és el fedatari dels actes i els acords del Claustre Universitari, del Consell de Govern i de la Junta Consultiva.
  
2. Correspon al secretari general:
  
a) Elaborar i custodiar les actes.
  
b) Elaborar la memòria anual de la Universitat.
  
c) Dirigir el registre general i custodiar l'arxiu general i el segell oficial de la Universitat.
  
d) Expedir les certificacions i els documents dels actes i els acords dels òrgans de la Universitat i de tots els fets o actes que consten en la documentació oficial de la Universitat.
  
e) Vetlar pel compliment de les normes, actes i resolucions dels òrgans de la Universitat i garantir-ne la publicitat en els termes que corresponga.
  
f) Qualsevol altra que li atribuïsca la normativa vigent o els òrgans de la Universitat.
  
Article 74. Nomenament
  
1. El secretari general serà designat i nomenat pel rector entre funcionaris del grup A que presten serveis a temps complet en la Universitat.
  
2. Així mateix, el rector podrà designar i nomenar un vicesecretari general per a auxiliar en les seues funcions el secretari general, entre funcionaris del grup A que presten serveis a temps complet en la Universitat.
  
Secció 9ª
  
Del gerent
  
Article 75. Funcions
  
1. Correspon al gerent la gestió dels serveis administratius i econòmics de la Universitat
  
2. Són competències del gerent
  
a) Dirigir i coordinar els serveis administratius i econòmics de la Universitat.
  
b) Exercir el control de la gestió dels ingressos i les despeses del pressupost de la Universitat i vetlar pel seu compliment.
  
c) Exercir, per delegació del rector, la direcció del personal d'administració i serveis.
  
d) Vetlar per l'adequat funcionament dels serveis tècnics i d'assistència a la comunitat universitària.
  
e) Elaborar i actualitzar l'inventari dels béns i els drets que integren el patrimoni de la Universitat.
  
f) Vetlar pel compliment dels acords dels òrgans de govern relatius a l'organització i el personal de l'administració universitària.
  
Article 76. Nomenament i organització
  
1. El gerent serà designat i nomenat pel rector, d'acord amb el Consell Social.
  
2. El gerent haurà de dedicar-se en exclusiva a les funcions pròpies del seu càrrec i no podrà exercir funcions docents.
  
3. Cessarà en el càrrec a petició pròpia, per decisió del rector d'acord amb el Consell Social, o quan concloga el mandat del rector que el va nomenar.
  
4. El gerent podrà proposar al rector el nomenament de vicegerents per a auxiliar-lo en les seues funcions, entre el personal que preste serveis a temps complet en la Universitat.
  
Els vicegerents tindran a càrrec seu les funcions que el gerent els delegue en les respectives àrees de competència.
  
En qualsevol cas, la configuració orgànica de la Gerència haurà de ser aprovada pel Consell de Govern a proposta del rector.
  
CAPÍTOL III
  
Dels òrgans de les facultats i escoles
  
Secció 1ª
  
Dels claustres de facultat i escola
  
Article 77. Naturalesa i funcions
  
El claustre de facultat o escola és l'òrgan encarregat d'elegir i remoure, si escau, el degà o director, com també d'elegir, entre els seus membres, els representants en la corresponent junta de centre.
  
Article 78. Composició, elecció i renovació
  
1. El claustre de facultat o escola estarà compost per:
  
a) El degà o director, que en serà el president.
  
b) El secretari del centre, que ho serà d'aquest.
  
c) Tot el professorat doctor dels cossos docents universitaris adscrit al centre, que es trobe en servei actiu i efectiu, que constituirà el 51 per 100 del claustre.
  
d) Una representació del professorat funcionari no doctor, contractats doctors i professors col·laboradors, elegida per ells i entre ells, que en constituirà el 8 per 100.
  
e) Una representació dels ajudants, ajudants doctors, becaris i personal investigador, elegida per ells i entre ells, que en constituirà el 2 per 100.
  
f) Una representació dels associats, emèrits i visitants, elegida per ells i entre ells, que en constituirà l'1 per 100.
  
g) Una representació dels estudiants matriculats en el centre, elegida per ells i entre ells, que en constituirà el 26 per 100.
  
h) Una representació del personal d'administració i serveis, elegida per ells i entre ells, que en constituirà el 12 per 100
  
2. La part electiva del claustre de facultat o escola es renovarà cada quatre anys, llevat de la representació dels estudiants, que es renovarà cada dos anys.
  
3. Les vacants que s'hi produïsquen les cobrirà el candidat més votat que no haguera estat elegit de la llista del col·lectiu corresponent, sempre que reunisca els requisits per a ser membre del claustre. Quan hi haja impossibilitat de cobrir les vacants a través d'aquest sistema, el degà o director convocarà les oportunes eleccions parcials. En qualsevol cas, el mandat d'aquests representants conclourà amb el del col·lectiu de què es tracte.
  
4. Les eleccions al claustre de centre es portaran a terme de conformitat amb el que disposen aquest Estatut i el reglament intern del claustre de centre, que desenvoluparà i completarà els aspectes no previstos.
  
5. El claustre de facultat o escola, amb una antelació mínima d'un mes a la data d'expiració del mandat que s'haja de renovar, farà pública la convocatòria d'eleccions, en la qual haurà de fixar la data de realització i el termini de presentació de candidatures.
  
6. Seran inelegibles el defensor universitari i els membres que formen part de la junta electoral del centre.
  
7. La junta electoral de facultat o escola s'encarregarà de la supervisió i ordenació del procés electoral, d'acord amb les competències que li atribueix l'Estatut.
  
Secció 2ª
  
De les juntes de facultat i escola
  
Article 79. Naturalesa
  
La junta de facultat o escola és l'òrgan de govern d'aquestes al qual correspon adoptar les decisions bàsiques que afecten l'activitat docent i administrativa de cada centre, com també les decisions normatives internes.
  
Article 80. Composició, elecció i renovació
  
1. La junta de facultat o escola estarà composta pels membres següents:
  
a) Membres nats:
  
- El degà o director, que la presidirà.
  
- El secretari del centre, que ho serà d'aquest.
  
- Els directors dels departaments adscrits al centre.
  
- El delegat dels estudiants, de la corresponent delegació d'alumnes del centre.
  
- El responsable directe dels serveis d'administració del centre.
  
b) 10 membres designats pel degà o director.
  
c) Entre un mínim de 20 membres i un màxim de 50 membres, d'acord amb el que establisca cada claustre de centre, elegits per i entre els membres d'aquest claustre, respectant la representació dels distints col·lectius en els claustres de centre.
  
2. El mandat de la junta de facultat o escola coincidirà amb el mandat del claustre del centre.
  
3. En la sessió constitutiva del claustre de centre s'elegiran els representants dels diferents col·lectius de la junta respectiva, d'acord amb les normes que estableixen aquest Estatut i el reglament intern del claustre del centre. Pel que fa a la representació dels estudiants, el claustre els elegirà cada dos anys.
  
Article 81. Competències
  
Corresponen a les juntes de facultat o escola les competències següents:
  
a) Aprovar les directrius d'actuació del centre, en el marc de la programació general de la Universitat.
  
b) Aprovar la memòria de gestió del degà o director i de la resta d'òrgans de govern del centre.
  
c) Impulsar peticions de creació o supressió de titulacions.
  
d) Elaborar les propostes de plans d'estudi o les seues modificacions.
  
e) Establir els criteris bàsics d'organització i coordinació de les activitats docents del centre.
  
f) Aprovar la proposta de pressupost del centre i la liquidació de comptes d'aquest.
  
g) Elaborar el reglament intern del centre.
  
h) Emetre informe previ sobre el nombre màxim d'alumnes que poden fer estudis en les titulacions del centre.
  
i) Emetre informe previ sobre l'establiment de criteris per a la realització de proves de selecció de l'alumnat.
  
j) Proposar el nomenament de doctors honoris causa, com també els premis i les distincions que siguen de la seua competència.
  
k) Emetre informe preceptiu sobre les propostes de creació, modificació o supressió de departaments adscrits o que es propose adscriure al centre o de les seues àrees de coneixement.
  
l) Informar preceptivament sobre els conflictes que se susciten entre departaments i àrees de coneixement relatius a l'adjudicació de docència en els plans d'estudis del centre.
  
m) Proposar al Consell de Govern els criteris d'assignació de professorat a les titulacions i ensenyaments que s'imparteixen en el centre, amb la finalitat de millorar la qualitat docent.
  
n) Qualsevol altra que li atribuïsquen aquest Estatut i la resta de normes aplicables.
  
Article 82. Organització i funcionament
  
1. La junta de facultat o escola es reunirà:
  
a) En sessió ordinària, almenys una vegada al trimestre.
  
b) En sessió extraordinària, sempre que siga convocada pel degà o director, a iniciativa pròpia o quan ho sol·licite almenys una cinquena part dels seus membres.
  
2. El reglament intern podrà preveure la creació d'una comissió permanent de la junta que actue per delegació seua a fi d'una major operativitat acadèmica i administrativa, i haurà de determinar-ne les funcions delegades i la composició.
  
Secció 3ª
  
Del degà o director
  
Article 83. Del degà o director
  
El degà de facultat o el director d'escola té la representació del seu centre i exerceix les funcions de direcció i gestió ordinària d'aquest.
  
Article 84. Elecció i nomenament
  
1. El degà o director serà elegit pel claustre de facultat o escola entre el professorat doctor pertanyent als cossos docents universitaris adscrit al centre respectiu. El nomenament correspon al rector.
  
Si això no fóra possible, en les escoles universitàries i en les escoles universitàries politècniques, el director serà elegit entre funcionaris de cossos docents universitaris no doctors o professors contractats doctors.
  
2. La normativa d'elecció i revocació del degà o director serà la prevista per aquest Estatut i pel reglament intern de cada claustre de centre.
  
3. El claustre de facultat o escola, amb una antelació mínima d'un mes a la data d'expiració del mandat ordinari, convocarà les eleccions a degà o director. La convocatòria haurà de fixar la data de celebració de les eleccions i el termini de presentació de candidatures.
  
4. La proclamació de candidats es farà pública amb quinze dies naturals d'antelació, com a mínim, al dia de l'elecció. En el termini de deu dies naturals des d'aquesta proclamació, els candidats hauran de presentar i fer públic el seu programa.
  
5. Resultarà elegit degà o director el candidat que obtinga, en primera votació, més de la meitat dels vots vàlidament emesos pels membres del claustre de centre. Si cap dels candidats no obté aquesta majoria, als dos dies lectius següents hi haurà una segona votació i resultarà elegit qui obtinga un major nombre de vots. En el supòsit d'una sola candidatura, únicament es farà la primera volta. No s'admetrà en aquests processos la delegació de vot.
  
6. En el cas que el degà o director cesse per qualsevol causa que no siga el compliment ordinari del seu mandat, el claustre de centre convocarà noves eleccions per al que reste de mandat ordinari.
  
7. La junta electoral de facultat o escola tindrà a càrrec seu la supervisió i l'ordenació d'aquest procés electoral.
  
Article 85. Mandat i remoció
  
1. El mandat de degà o director tindrà una durada de quatre anys, i només podrà ser reelegit una vegada.
  
2. El degà o director podrà ser remogut del seu càrrec en cas d'aprovació d'una moció de censura.
  
3. El claustre de facultat o escola pot exigir la responsabilitat del degà o director mitjançant una moció de censura aprovada per la majoria absoluta dels seus membres. Aquesta moció no podrà ser proposada fins que no hagen transcorregut sis mesos des del nomenament.
  
4. La moció de censura haurà de ser presentada a l'òrgan col·legiat respectiu amb el suport, almenys, d'un vint-i-cinc per cent dels seus membres. No podrà ser votada abans dels deu dies lectius ni després dels quinze següents a la seua presentació.
  
5. El rebuig de la moció de censura impedirà que puga presentar-se'n una altra fins al següent curs acadèmic i, en tot cas, abans de sis mesos.
  
Article 86. Competències
  
Són competències del degà o director les següents:
  
a) Representar el centre.
  
b) Convocar i presidir el claustre i la junta de centre, com també els altres òrgans col·legiats d'aquest, i executar-ne els acords.
  
c) Coordinar i supervisar la docència i la resta d'activitats de la facultat o escola.
  
d) Proposar el nomenament de vicedegans o subdirectors i del secretari del centre, com també el seu cessament.
  
e) Organitzar i dirigir els serveis administratius i el personal d'administració i serveis destinat en el centre.
  
f) Aprovar les despeses en execució del pressupost corresponent.
  
g) Assegurar el compliment de les normes que afecten el centre i en particular les relatives al bon funcionament de les activitats i els serveis.
  
h) Proposar l'exercici de la potestat disciplinària sobre els membres pertanyents al seu centre.
  
i) Qualsevol altra funció atribuïda per la legislació vigent i aquest Estatut.
  
Secció 4ª
  
Dels vicedegans o subdirectors i els secretaris
  
Article 87. Nomenament i funcions de vicedegans o subdirectors
  
1. Els vicedegans o subdirectors col·laboren amb els degans o directors en el govern i la direcció dels centres, ocupen les funcions que els assignen o hi deleguen aquests i els substitueixen en cas de vacant, absència o malaltia. El degà o director establirà un ordre entre els vicedegans o subdirectors per a aplicar-lo en aquests casos.
  
2. Els vicedegans o subdirectors seran nomenats pel rector, a proposta del degà o director de centre, entre el professorat adscrit a aquest.
  
Article 88. Nomenament i funcions dels secretaris
  
1. Correspon als secretaris:
  
a) Donar fe dels actes i acords del claustre i de la junta de facultat o escola i altres òrgans col·legiats en els quals actue.
  
b) Elaborar i custodiar les actes dels òrgans col·legiats i l'arxiu del centre.
  
c) Actuar com a dipositari de les actes de qualificació d'exàmens.
  
d) Expedir els certificats acadèmics i assegurar la publicitat dels acords i documents que corresponga.
  
e) Totes les funcions que hi delegue o encomane el degà o director.
  
2. Els secretaris seran nomenats pel rector, a proposta del degà o director de centre, entre el professorat adscrit a aquest.
  
Article 89. Cessament
  
1. Els vicedegans o subdirectors i els secretaris cessaran en els càrrecs a petició pròpia, a proposta del degà o director, o quan concloga el mandat d'aquests.
  
2. Els vicedegans o subdirectors i els secretaris continuaran en els seus càrrecs interinament fins al nomenament d'un nou degà o director.
  
CAPÍTOL IV
  
Dels òrgans dels departaments
  
Secció 1ª
  
Del consell de departament
  
Article 90. Composició
  
1. El consell de departament, òrgan de govern d'aquest, estarà format pels membres següents:
  
a) Membres nats.
  
Ho serà tot el personal docent i investigador doctor adscrit al departament, que constituirà el 75 per 100 del consell.
  
b) Membres representants dels diferents col·lectius, que constituiran el 25 per 100 restant, d'acord amb la distribució següent.
  
- 10 per 100 elegit pel personal docent i investigador no doctor i els becaris d'investigació entre aquests col·lectius. Caldrà garantir, si escau, la representació proporcional dels membres que pertanyen a les àrees de coneixement que integren el departament.
  
- 10 per 100 elegit pels estudiants matriculats en les assignatures que impartisca el departament, entre ells mateixos.
  
- 5 per 100 elegit pel personal d'administració i serveis destinat en el departament entre aquest col·lectiu
  
En tot cas, es garantirà almenys un representant per cada col·lectiu.
  
2. La part electiva del consell de departament s'haurà de renovar cada dos anys, mitjançant eleccions convocades a aquest efecte pel director.
  
3. Les eleccions al consell es portaran a terme d'acord amb el que disposen aquest Estatut i els reglaments interns de cada departament, els quals hauran de desenvolupar i completar els aspectes no previstos.
  
4. En aquests processos electorals caldrà aplicar previsions anàlogues a les disposades sobre les eleccions a les juntes de facultat o escola, com també el que està disposat per a cas de vacants.
  
Article 91. Competències
  
Corresponen al consell de departament les competències següents:
  
a) Elaborar i aprovar la proposta de reglament de règim intern, com també modificarlo.
  
b) Elegir i remoure, si escau, el director del consell de departament i els coordinadors de les seccions si n'hi haguera.
  
c) Proposar, si escau, la constitució de seccions departamentals.
  
d) Elaborar els informes relatius a la creació de nous departaments, instituts universitaris d'investigació i centres, com també els relatius a la creació, modificació o supressió de titulacions o ensenyaments i els seus corresponents plans d'estudi, quan afecten assignatures o especialitats de les seues àrees de coneixement.
  
e) Aprovar la proposta de modificació de les plantilles de personal docent i investigador i de personal d'administració i serveis.
  
f) Elegir i remoure, si escau, els representants del departament en les diferents comissions del centre o de la Universitat.
  
g) Proposar la convocatòria de les places vacants dels cossos docents universitaris i elevar la proposta dels membres de les comissions d'acord amb el que preveu aquest Estatut.
  
h) Participar en els procediments d'avaluació del personal docent i investigador.
  
i) Participar en els procediments d'avaluació, certificació i acreditació de la Universitat que afecten les seues activitats.
  
j) Aprovar la proposta de pressupost i la liquidació de comptes d'aquest.
  
k) Establir les necessitats de personal i materials que siguen necessàries per a desenvolupar les activitats del departament.
  
l) Aprovar el pla d'actuació docent i investigadora i la memòria anual del departament abans de l'inici de cada curs acadèmic.
  
m) Aprovar l'informe previ d'adscripció dels seus membres a altres departaments o a instituts universitaris d'investigació, com també els informes sobre recepció de membres d'altres departaments.
  
n) Distribuir l'activitat docent entre els seus membres i supervisar la qualitat de la docència que s'hi imparteix.
  
o) Proposar programes i estudis de postgrau i especialització en matèries pròpies de les àrees de coneixement del departament o en col·laboració amb altres departaments, instituts universitaris d'investigació o altres centres.
  
p) Conèixer, coordinar i difondre les activitats investigadores dels membres del departament.
  
q) Fixar els criteris per a avaluar i supervisar, si escau, l'activitat investigadora dels seus membres.
  
r) Informar preceptivament i proposar la designació dels membres de les comissions avaluadores per a l'obtenció del grau de doctor.
  
s) Qualsevol altra que li atribuïsquen l'ordenament vigent i aquest Estatut.
  
Article 92. Organització i funcionament
  
1. El consell de departament es reunirà:
  
a) En sessió ordinària, almenys dues vegades al semestre.
  
b) En sessió extraordinària, sempre que siga convocat pel director, a iniciativa pròpia o quan ho sol·licite almenys una cinquena part dels membres.
  
2. El reglament intern del departament podrà preveure la creació d'una comissió permanent del consell que actue per delegació seua per a portar a terme les seues funcions, i haurà de determinar-ne les funcions delegades i la composició.
  
3. En tot cas, la comissió permanent del consell estarà formada, almenys, per un representant de cadascun dels col·lectius, i en el cas de departaments compostos per més d'una àrea de coneixement, per un representant doctor del personal docent investigador per àrea de coneixement.
  
Secció 2ª
  
Del director
  
Article 93. Funcions i elecció
  
1. El director de departament representa el departament i exerceix les funcions de direcció i gestió ordinària d'aquest.
  
2. El consell de departament elegirà el director entre el seu professorat doctor pertanyent als cossos docents universitaris.
  
No obstant això, en els departaments constituïts sobre les àrees de coneixement a què fa referència l'apartat 3 dels articles 58 i 59 de la Llei Orgànica d'Universitats, quan no hi haja professorat funcionari doctor, podran ser directors els funcionaris no doctors dels cossos docents universitaris o els professors contractats doctors.
  
3. Resultarà elegit director el candidat que obtinga el major nombre de vots en sessió del consell de departament convocada amb una antelació mínima d'un mes a la data d'expiració del mandat ordinari i amb aquest objectiu exclusivament. En aquests processos no s'admetrà la delegació de vot.
  
4. El nomenament de director, d'acord amb la proposta del consell de departament, correspon al rector. El reglament intern determinarà el seu mandat, que no podrà excedir de quatre anys. La seua reelecció serà possible una sola vegada.
  
5. El director de departament podrà ser remogut pel consell de departament. La moció de censura haurà de ser presentada, almenys, per una cinquena part dels membres del consell, i requerirà, per a ser aprovada, el vot favorable de la majoria absoluta dels membres que el componen.
  
Així mateix, seran aplicables en aquests casos les previsions complementàries contingudes en l'article 85 d'aquest Estatut.
  
6. L'elecció de director de secció, si escau, es farà de conformitat amb els requisits i el procediment previstos per a l'elecció de director de departament, entre els membres d'aquesta secció departamental.
  
7. El reglament de règim intern del departament regularà la convocatòria d'eleccions, el procediment i altres exigències per a completar el que estableix aquest article.
  
Article 94. Competències
  
Corresponen al director de departament les competències següents:
  
a) Representar el departament, dirigir-lo i coordinar-ne la gestió ordinària.
  
b) Convocar i presidir les reunions del consell de departament.
  
c) Executar els acords adoptats pel consell de departament.
  
d) Supervisar l'execució dels plans d'activitats que haja de desenvolupar el departament i elaborar la memòria anual d'aquestes.
  
e) Vetlar pel compliment de la dedicació del personal docent i investigador.
  
f) Dirigir l'activitat del personal d'administració i serveis adscrit al departament.
  
g) Qualsevol altra funció que li atribuïsquen la legislació vigent i aquest Estatut, com també les que hi puga delegar el consell de departament.
  
Secció 3ª
  
Del subdirector i el secretari
  
Article 95. Nomenament, cessament i funcions
  
1. El subdirector, si escau, serà nomenat pel rector a proposta del director del departament, entre el professorat doctor pertanyent als cossos docents universitaris i adscrit a aquell.
  
No obstant això, en aquells departaments constituïts sobre les àrees de coneixement a què es refereix l'apartat 3 dels articles 58 i 59 de la Llei Orgànica d'Universitats, quan no hi haja professorat funcionari doctor podran ser subdirectors els funcionaris no doctors dels cossos docents universitaris, professors contractats doctors i també altres professors no doctors.
  
2. El subdirector col·labora amb el director en el govern i la direcció del departament, ocupa totes les funcions que aquest li assigne o hi delegue i el substitueix en cas de vacant, absència o malaltia.
  
3. El secretari serà nomenat pel rector a proposta del director del departament, entre el professorat a temps complet adscrit a aquell.
  
4. Al secretari li correspon elaborar i custodiar les actes i els documents oficials del departament, col·laborar en la coordinació de la gestió d'aquest, donar fe dels acords del consell i totes les funcions que li puga encomanar el director.
  
5. Els subdirectors i secretaris dels departaments cessaran en els seus càrrecs a petició pròpia, a proposta del director o quan concloga el mandat d'aquest. En aquest últim cas, continuaran en els seus càrrecs interinament mentre no es produïsca el nomenament de nou director.
  
CAPÍTOL V
  
Dels òrgans dels instituts universitaris d'investigació
  
Secció 1ª
  
Del consell d'institut universitari d'investigació
  
Article 96. Composició i competències
  
1. El consell d'institut universitari d'investigació, òrgan de govern d'aquest, estarà integrat pels membres següents:
  
a) Tots els membres doctors adscrits.
  
b) Un representant del personal d'administració i serveis destinat en el centre.
  
c) Un representant dels becaris d'investigació adscrits.
  
d) Un representant de l'alumnat matriculat en els ensenyaments de postgrau que, si s'escau, impartisca l'institut.
  
2. Corresponen al consell les mateixes competències atribuïdes per aquest Estatut al consell de departament, amb les adaptacions que es requerisquen en virtut de la naturalesa dels instituts universitaris d'investigació.
  
3. Són aplicables al consell d'institut universitari d'investigació les previsions que estableixen els punts 2, 3 i 4 de l'article 90 i l'article 92 d'aquest Estatut.
  
Secció 2ª
  
Del director
  
Article 97. Funcions i nomenament
  
1. El director d'institut universitari d'investigació en té la representació i exerceix les funcions de direcció i gestió ordinària d'aquest.
  
2. El consell d'institut elegirà el director entre els professors i investigadors doctors membres de l'institut universitari d'investigació, amb dos trams d'investigació reconeguts com a mínim. L'elecció es farà amb els mateixos requisits i procediment que assenyala aquest Estatut per al director de departament.
  
3. El nomenament de director, d'acord amb la proposta del consell d'institut, correspon al rector. El reglament intern de cada institut determinarà la durada del mandat del director, que no podrà excedir de quatre anys, com també la possibilitat de reelecció una sola vegada.
  
4. El director d'institut universitari podrà ser remogut pel seu consell. A aquest efecte, caldrà atenir-se al que estableix l'article 93 d'aquest Estatut.
  
5. Seran aplicables al director d'institut universitari d'investigació les previsions que assenyala l'article 94 d'aquest Estatut per al director de departament.
  
6. La designació de director, en el cas d'institut universitari d'investigació adscrit a la Universitat d'Alacant, es regirà pel que dispose el corresponent conveni d'adscripció.
  
Secció 3ª
  
Del subdirector i el secretari
  
Article 98. Nomenament i funcions
  
1. El subdirector, si n'hi ha, i el secretari seran nomenats pel rector, a proposta del director, entre els doctors membres de l'institut universitari d'investigació.
  
2. El subdirector i el secretari assumeixen funcions anàlogues a les que preveu aquest Estatut per als respectius càrrecs dels departaments.
  
CAPÍTOL VI
  
Del règim jurídic i funcionament
  
dels òrgans col·legiats
  
Secció 1ª
  
Del règim jurídic
  
Article 99. Disposició general
  
L'actuació dels òrgans de la Universitat es regirà per les normes de règim jurídic i de procediment administratiu comú aplicables a les administracions públiques, amb les adaptacions necessàries a la seua estructura organitzativa, als procediments especials que preveu la legislació sectorial universitària i als procediments singulars que estableixen aquest Estatut i les normes que el despleguen.
  
Article 100. Fi de la via administrativa
  
1. Les resolucions del rector i els acords del Consell Social, del Consell de Govern i del Claustre Universitari, posen fi a la via administrativa i seran impugnables directament davant la jurisdicció contenciosa administrativa.
  
2. També exhaureixen la via administrativa les resolucions de la Junta Electoral de la Universitat.
  
3. Les resolucions i els acords de la resta d'òrgans de la Universitat són susceptibles de recurs d'alçada davant el rector.
  
Secció 2ª
  
Del funcionament dels òrgans col·legiats
  
Article 101. President
  
Els presidents dels òrgans col·legiats tindran com a funció pròpia assegurar el compliment de les lleis i d'aquest Estatut, com també dirigir i moderar les deliberacions i suspendre-les si hi concorren causes justificades.
  
Article 102. Convocatòries
  
1. La convocatòria dels òrgans col·legiats correspondrà al president i haurà de ser notificada assegurant-ne la recepció pels seus membres amb una antelació mínima de quaranta-vuit hores, excepte els casos d'urgència.
  
La convocatòria haurà de contenir l'ordre del dia de la sessió, i la informació sobre els temes objecte de la convocatòria haurà d'estar a la disposició dels membres en el mateix termini.
  
2. L'ordre del dia serà fixat pel president, que tindrà en compte, si escau, les peticions dels altres membres formulades amb prou antelació.
  
El president inclourà obligatòriament en l'ordre del dia els temes que li hagen estat presentats per escrit, amb prou antelació, per un mínim del deu per cent dels membres de l'òrgan.
  
Article 103. Sessions
  
1. El quòrum per a la vàlida constitució de l'òrgan col·legiat a l'efecte de la realització de sessions, deliberacions i presa d'acords, requerirà la presència del president i secretari o, si s'escau, dels qui els substituïsquen, i de la meitat, almenys, de la resta de components, en primera convocatòria.
  
2. Si no hi haguera quòrum, l'òrgan col·legiat es constituirà en segona convocatòria, mitja hora després de l'assenyalada per a la primera. A l'efecte de l'apartat anterior, hi haurà prou amb la presència del president i secretari o dels seus substituts i l'assistència de la tercera part dels membres de l'òrgan.
  
Article 104. Acords
  
1. Els acords seran adoptats per la majoria simple dels assistents a la sessió, excepte aquells casos en els quals l'Estatut establisca una altra majoria. El vot del president serà diriment en cas d'empat.
  
2. Llevat de previsió expressa en contrari en aquest Estatut, les referències al règim d'acords es computaran tenint en compte el nombre de membres que en cada moment componguen l'òrgan.
  
3. No podrà ser objecte de deliberació o acord cap assumpte que no figure en l'ordre del dia de la sessió, llevat que hi estiguen presents tots els membres de l'òrgan col·legiat i siga declarada la urgència de l'assumpte pel vot favorable de la majoria absoluta.
  
Article 105. Secretari
  
1. Quan l'Estatut o les respectives normes de règim intern no disposen una altra cosa, els òrgans col·legiats nomenaran un secretari.
  
2. El secretari, que assistirà a les sessions amb veu però sense vot si no és membre de l'òrgan, efectuarà la convocatòria de les sessions per ordre del president, les notificarà als components de l'òrgan, rebrà els actes de comunicació i prepararà el despatx dels assumptes.
  
3. De cada sessió s'alçarà una acta que haurà de contenir, com a mínim, la relació d'assistents, l'ordre del dia de la reunió, les circumstàncies del lloc i temps en què ha tingut lloc, els punts principals de les deliberacions i el contingut dels acords adoptats.
  
4. Les actes seran signades pel secretari amb el vistiplau del president i s'aprovaran en la mateixa sessió, si ho preveu l'ordre del dia, o en la següent.
  
5. El secretari podrà expedir certificat dels acords adoptats, sens perjudici de la ulterior aprovació de l'acta; hi farà constar expressament aquesta circumstància.
  
Article 106. Membres
  
1. Els membres de l'òrgan col·legiat podran fer constar en l'acta el seu vot contrari a l'acord adoptat, la seua abstenció o el sentit del seu vot favorable, i els motius que el justifiquen. Així mateix, podran sol·licitar la transcripció íntegra de la seua intervenció o proposta, sempre que aporten en l'acte o en el termini que assenyale el president el text que s'hi corresponga fidelment, i es farà constar així en l'acta o unint-ne a aquesta una còpia.
  
Els membres que discrepen de l'acord adoptat podran formular vot particular per escrit en el termini de quaranta-vuit hores, que s'incorporarà al text aprovat.
  
2. Quan els membres de l'òrgan voten en contra o s'abstinguen, quedaran exempts de la responsabilitat que, si s'escau, puga derivar-se dels acords.
  
3. No podran abstenir-se en les votacions les persones que per la seua qualitat d'autoritats, personal docent i investigador, o personal d'administració i serveis de la Universitat, tinguen la condició de membres dels òrgans col·legiats.
  
4. Les votacions es faran a mà alçada. No obstant això, la votació serà secreta quan es tracte d'elecció de persones o quan així ho sol·liciten una cinquena part, almenys, dels assistents.
  
Article 107. Delegacions
  
1. Llevat que hi haja una disposició en contrari d'aquest Estatut o, si n'hi ha, del reglament intern respectiu, qualsevol membre d'un òrgan col·legiat podrà delegar el seu dret en un altre membre d'aquest.
  
2. La delegació haurà de constar per escrit i ser notificada al president de l'òrgan en el moment de la constitució de la sessió.
  
3. A l'efecte d'establir el quòrum per a la vàlida constitució de l'òrgan, com també les majories per a l'adopció d'acords, es considerarà present el membre que n'haja exercit la delegació, i s'atorgarà eficàcia al vot que per ell emeta, si escau, el membre delegat.
  
4. En casos d'absència o malaltia i, en general, quan hi concórrega alguna causa justificada, els membres titulars de l'òrgan col·legiat seran substituïts pels seus suplents, si n'hi ha.
  
TÍTOL III
  
De les activitats de la universitat
  
CAPÍTOL I
  
De la docència i dels estudis
  
Secció 1ª
  
Disposicions generals
  
Article 108. La funció docent
  
1. La formació i preparació adequades en el nivell superior de l'educació i la transmissió de la cultura són missions essencials de la Universitat.
  
2. La docència és un dret i un deure del professorat de la Universitat, que exercirà amb llibertat de càtedra, sense més límits que els que estableixen la Constitució i les lleis i els que es deriven de l'organització dels ensenyaments pels òrgans competents de la Universitat.
  
3. La Universitat vetlarà per la qualitat de l'ensenyament impartit i la seua adequació a les necessitats de la societat, i assegurarà l'avaluació de l'activitat docent del seu professorat.
  
4. La Universitat fomentarà la dimensió pràctica de la docència, incloent-hi la subscripció de convenis amb entitats públiques i privades per a la realització de pràctiques que completen la formació dels estudiants i n'afavorisquen la posterior inserció laboral.
  
Article 109. Classes d'ensenyaments
  
1. La Universitat complirà amb la seua funció docent a través dels següents tipus d'ensenyaments:
  
a) Ensenyaments destinats a l'obtenció de títols universitaris de caràcter oficial i validesa en tot el territori nacional.
  
b) Ensenyaments que permeten obtenir títols propis de grau, com també de postgrau i especialització.
  
c) Ensenyaments propis de perfeccionament i formació permanent de l'alumnat, del personal docent i investigador, del personal d'administració i serveis i altres persones interessades.
  
2. Tots els ensenyaments esmentats en l'apartat anterior podran ser impartits en modalitat presencial i no presencial, aquesta última de manera parcial o exclusiva.
  
3. La Universitat d'Alacant, en l'àmbit de les seues competències, adoptarà totes les mesures necessàries per a la plena integració dels seus ensenyaments en l'espai europeu d'ensenyament superior.
  
Secció 2ª
  
Dels estudis oficials de grau
  
Article 110. Estructura
  
Els estudis universitaris de caràcter oficial i validesa en tot el territori nacional s'estructuraran d'acord amb les exigències legals vigents. La superació d'aquests estudis donarà dret, segons la modalitat d'ensenyament de què es tracte, a l'obtenció dels corresponents títols oficials establits per la normativa vigent.
  
Article 111. Expedició dels títols
  
Els títols de caràcter oficial i validesa en tot el territori nacional obtinguts en la Universitat d'Alacant seran expedits, en nom del rei, pel rector.
  
Article 112. Plans d'estudis
  
1. Els plans d'estudis dels ensenyaments oficials seran elaborats, aprovats i modificats amb subjecció a les directrius generals establides pel Govern.
  
2. L'elaboració i l'aprovació dels plans d'estudis i les seues modificacions es portaran a terme d'acord amb el procediment que establisca el Consell de Govern, amb l'informe previ de la Junta Consultiva. En tot cas, les propostes les hauran de fer les juntes de facultat o escola, i la seua aprovació correspondrà al Consell de Govern. Una vegada aprovats els plans d'estudis o les seues modificacions, se seguiran els tràmits previstos per la Llei Orgànica d'Universitats per a homologar-los.
  
3. La Universitat d'Alacant podrà organitzar plans d'estudis conjunts amb altres universitats espanyoles o estrangeres, mitjançant conveni.
  
Article 113. Convalidació i adaptació d'estudis
  
1. La convalidació i l'adaptació d'estudis, a l'efecte de la seua continuació en la Universitat, es regiran per les normes que aprove el Consell de Govern, amb l'informe previ de la Junta Consultiva, respectant els criteris generals que establisca el Consell de Coordinació Universitària.
  
2. Aquesta normativa regularà, així mateix, la composició i les funcions de les comissions de convalidació.
  
Article 114. Accés als estudis
  
1. Podran sol·licitar l'admissió en la Universitat d'Alacant els qui reunisquen els requisits legals per a l'accés als estudis universitaris.
  
2. L'admissió en les diferents titulacions i cicles d'estudis de la Universitat estarà condicionada per la programació de l'oferta de places disponibles que establisca la Generalitat d'acord amb la Universitat mateixa.
  
3. Amb subjecció a la normativa bàsica que establisca el Govern, i tenint en compte la programació de l'oferta de places disponibles, el Consell de Govern, amb l'informe previ de la Junta Consultiva, establirà els procediments d'admissió en les distintes titulacions i cicles d'estudis de la Universitat, a proposta de les respectives facultats o escoles i respectant, en tot cas, els principis d'igualtat, mèrit i capacitat.
  
4. La Universitat d'Alacant coordinarà els seus procediments d'admissió amb la resta de les universitats públiques de la Comunitat Valenciana.
  
Article 115. Modalitats de matrícula
  
1. La Universitat d'Alacant admet dues modalitats de matrícula:
  
a) L'ordinària, que correspon a l'estudiant que s'hi inscriu per a seguir regularment els estudis que permeten obtenir un títol.
  
b) L'extraordinària, que correspon a l'estudiant que s'inscriu en una o diverses assignatures per raons d'interès personal i que dóna dret a l'expedició d'un certificat dels crèdits cursats.
  
2. La matrícula ordinària exigeix la participació regular de l'alumnat en els ensenyaments teòrics i pràctics de la facultat o escola, en les condicions que establisquen les respectives ordenacions docents de les titulacions.
  
Secció 3ª
  
Dels estudis oficials de postgrau
  
Article 116. Estudis oficials de postgrau
  
1. El Consell de Govern, amb l'informe previ de la Junta Consultiva, regularà els estudis oficials de postgrau que permeten obtenir els corresponents títols oficials, d'acord amb els criteris generals que aprove el Govern.
  
2. La Universitat d'Alacant podrà organitzar amb altres universitats espanyoles i estrangeres programes oficials de postgrau conjunts, mitjançant conveni.
  
Article 117. Comissió d'Estudis de Postgrau
  
1. La Comissió d'Estudis de Postgrau és l'òrgan encarregat de coordinar i supervisar els estudis oficials de postgrau i els dels títols propis de postgrau i especialització. El Consell de Govern en determinarà la composició i n'aprovarà el reglament d'organització i funcionament.
  
2. La Comissió d'Estudis de Postgrau tindrà les funcions que li assigne la normativa reguladora dels estudis de postgrau, el seu reglament orgànic i, en tot cas, les següents:
  
a) Proposar al Consell de Govern la normativa pròpia de la Universitat per a la regulació dels estudis oficials de postgrau, així com la dels títols propis de postgrau i especialització.
  
b) Proposar al Consell de Govern l'aprovació de les propostes de programes oficials de postgrau i fer pública la relació d'aquests
  
c) Admetre a tràmit la lectura de les tesis doctorals i designar als tribunals encarregats de jutjar-les.
  
d) Proposar al Consell de Govern l'aprovació dels premis extraordinaris de doctorat.
  
e) Remetre a l'arxiu de la Universitat un exemplar de cada tesi doctoral llegida.
  
Article 118. Funcions dels departaments i instituts universitaris d'investigació
  
Els departaments i instituts universitaris d'investigació assumiran les responsabilitats i funcions que, en matèria d'estudis oficials de postgrau, els assigne la normativa reguladora.
  
Article 119. Doctorat honoris causa
  
La Universitat podrà atorgar el títol de doctor honoris causa a persones en les quals concórreguen mèrits rellevants o hagen prestat serveis destacats a la Universitat. Correspon al Consell de Govern acordar-ne el nomenament, a proposta del rector o de les juntes de facultat o escola.
  
Secció 4ª
  
Dels premis extraordinaris
  
Article 120. Premis extraordinaris
  
1. El Consell de Govern, a proposta de les juntes de facultat o escola, podrà atorgar anualment premis extraordinaris de les diferents titulacions que impartisca la Universitat. Les juntes de facultat o escola elaboraran les normes que determinen les condicions i el procediment que s'ha de seguir en les propostes d'aquests premis, d'acord amb els criteris generals que establisca el Consell de Govern.
  
2. El Consell de Govern, a proposta de la Comissió d'Estudis de Postgrau, podrà atorgar anualment premis extraordinaris de doctorat. De la mateixa manera es determinaran les condicions i el procediment que s'ha de seguir en les propostes d'aquests premis.
  
Secció 5ª
  
Dels ensenyaments propis
  
Article 121. Disposicions comunes
  
1. El Consell de Govern, amb l'informe previ de la Junta Consultiva, regularà els ensenyaments previstos en els apartats b) i c) de l'article 109.1, d'acord amb la legislació vigent i les disposicions d'aquest Estatut.
  
2. Els ensenyaments a què fa referència l'apartat anterior respondran a criteris d'interès científic, cultural, artístic o professional, i no substituiran ni hauran de produir cap confusió o equívoc amb els ensenyaments que permeten obtenir títols oficials. Tampoc podran menyscabar els mitjans humans i materials que la Universitat dedica als estudis oficials, que tindran preferència.
  
3. Aquests ensenyaments podran ser organitzats sota la responsabilitat exclusiva de la Universitat d'Alacant o en col·laboració amb altres universitats, institucions o entitats externes, a través d'un conveni.
  
4. Els títols, diplomes i certificats corresponents a ensenyaments propis seran expedits pel rector.
  
Article 122. Títols propis de grau
  
1. Les propostes d'estudis que permeten obtenir títols propis de grau hauran de fer-les les juntes de facultat o escola, i l'aprovació correspondrà al Consell de Govern, amb l'informe previ de la Junta Consultiva.
  
2. Tota proposta haurà d'estar acompanyada d'una memòria en la qual es valore el cost econòmic de la implantació, l'interès i l'actualitat científica de les matèries i la seua oportunitat en relació amb la problemàtica de l'entorn social. Els plans d'estudis inclosos en la memòria seran elaborats amb subjecció a les directrius generals comunes que establisca el Govern per als títols de caràcter oficial.
  
3. Per a accedir a aquestes titulacions pròpies es requerirà que l'alumnat reunisca els requisits legals per a cursar estudis oficials en la Universitat.
  
Article 123. Títols propis de postgrau i especialització
  
Les propostes d'estudis propis de postgrau i especialització hauran de fer-les els departaments, facultats, escoles, instituts universitaris d'investigació, amb l'acord previ dels seus òrgans col·legiats de govern. L'aprovació correspondrà al Consell de Govern, amb l'informe previ de la Comissió d'Estudis de Postgrau. Tota proposta haurà d'estar acompanyada d'una memòria justificativa que incloga la programació docent dels estudis.
  
Article 124. Cursos especials
  
1. La Universitat podrà organitzar cursos especials, de naturalesa diversa i durada variable, destinats al perfeccionament i formació permanent de l'alumnat, del personal docent i investigador, del personal d'administració i serveis i d'altres persones interessades; i expedir per la seua realització diplomes o certificats, que no tindran la consideració de títols universitaris.
  
2. Les propostes d'aquests cursos hauran d'estar acompanyades d'una memòria justificativa que n'incloga la programació docent. L'aprovació correspondrà al Consell de Govern.
  
CAPÍTOL II
  
De la investigació
  
Article 125. Funció de la Universitat
  
1. La investigació, com a procés creador de nous coneixements, és condició indispensable per al ple exercici de la funció docent i ha de ser part fonamental de l'activitat universitària.
  
2. La investigació de la Universitat d'Alacant haurà de respondre als corrents científics d'actualitat i haurà de procurar dedicar una atenció especial a la resolució científica dels problemes del seu entorn.
  
3. La Universitat d'Alacant no subscriurà acords d'investigació ni finançarà projectes que tinguen com a objectiu el disseny i desenvolupament total o parcial d'armes bèl·liques.
  
Article 126. Dret i deure
  
1. La investigació és, alhora, un dret i un deure del personal docent i investigador de la Universitat.
  
2. L'exercici de la llibertat d'investigació ha de fer-se compatible amb els programes d'investigació proposats en la Universitat mateixa i amb els mitjans materials i financers de què dispose.
  
3. La Universitat fomentarà la mobilitat del seu personal docent i investigador, a fi de millorar-ne l'activitat investigadora, incentivant-ne la participació en programes externs i desenvolupant programes propis.
  
Article 127. Estructures d'investigació
  
1. Sens perjudici de la lliure investigació individual, les tasques d'investigació es portaran a terme, principalment, en grups d'investigació, departaments i instituts universitaris d'investigació, i es potenciarà el desenvolupament de programes d'investigació en equip.
  
2. El Consell de Govern regularà els requisits que hagen de reunir els grups d'investigació perquè tinguen el reconeixement de la Universitat, als efectes previstos en la legislació.
  
3. La Universitat podrà crear també altres estructures diferents de les anteriors per a desenvolupar tasques d'investigació, a l'empara de les fórmules que preveu el títol I d'aquest Estatut. En particular, i a fi de contribuir a la vinculació entre la investigació universitària i el sistema productiu, podran crear-se empreses de base tecnològica, en les activitats de les quals podrà participar el personal docent i investigador d'acord amb el règim que preveu l'article 130 d'aquest Estatut.
  
Article 128. Foment de la investigació
  
1. La Universitat procurarà obtenir recursos suficients per a la investigació, i n'organitzarà la distribució amb criteris de qualitat, economia i eficàcia.
  
2. En la mesura de les seues disponibilitats pressupostàries, la Universitat potenciarà el desenvolupament de programes propis d'ajudes i la prestació de serveis de suport a la investigació científica i el desenvolupament tecnològic.
  
3. Sens perjudici dels projectes propis de cada departament, institut universitari o grup d'investigació, i els específics del personal docent i invetigador, la Universitat podrà fixar línies especials d'investigació, que podran ser objecte de finançament especial mitjançant l'acord del Consell Social i que tindran prioritat pel que fa al seu desenvolupament.
  
Article 129. Comissió d'Investigació
  
1. La Comissió d'Investigació és l'òrgan encarregat d'estimular i coordinar les tasques d'investigació en la Universitat. La seua composició i funcionament es regiran per un reglament aprovat pel Consell de Govern.
  
2. La Comissió d'Investigació tindrà les funcions que li assigne el seu reglament orgànic i, en tot cas, les següents:
  
a) Exercir el seguiment i el control de l'activitat investigadora.
  
b) Organitzar la utilització i la distribució dels mitjans disponibles per a les tasques d'investigació.
  
c) Proposar l'autorització de projectes d'investigació finançats, totalment o parcialment, amb recursos de la Universitat.
  
d) Proposar, si escau, l'aprovació de les línies especials d'investigació a què fa referència l'apartat 3 de l'article anterior.
  
e) Organitzar i estructurar l'oferta investigadora aplicada i projectar-la i coordinar-la amb la demanda.
  
f) Estimular i impulsar la investigació bàsica en totes les àrees de coneixement.
  
Article 130. Col·laboració amb altres entitats o persones físiques
  
1. Els grups d'investigació reconeguts per la Universitat, els departaments i els instituts universitaris d'investigació, i el seu professorat a través d'aquells o dels òrgans, centres o estructures dedicades a la canalització de les iniciatives investigadores i a la transferència dels resultats de la investigació, podran signar contractes amb persones, universitats o entitats públiques i privades per a fer treballs de caràcter científic, tècnic o artístic, com també per a desenvolupar ensenyaments d'especialització o activitats específiques de formació, a l'empara del que disposa l'article 83 de la Llei Orgànica d'Universitats.
  
2. En el marc de les normes bàsiques que dicte el Govern, el Consell de Govern regularà el procediment d'autorització dels treballs i de realització dels contractes que estableix l'apartat anterior, com també la destinació dels béns i els recursos que amb aquests s'obtinguen. En tot cas, caldrà establir quantitats destinades en favor de la Universitat i dels departaments o instituts universitaris d'investigació, tenint en consideració l'import del contracte destinat a material inventariable.
  
3. El Consell de Govern aprovarà una normativa que assegure la confidencialitat i el compliment dels compromisos adquirits, com també les responsabilitats en les quals es puga incórrer si s'incompleixen.
  
4. Queden exclosos del que disposa aquest article els contractes que puga formalitzar el personal docent i investigador per a publicar els seus treballs o estudis.
  
5. En el desenvolupament d'activitats alienes a la seua condició de personal docent i investigador, aquests no podran comprometre la Universitat ni utilitzar els seus mitjans.
  
Article 131. Invencions universitàries
  
Les invencions que faça el personal docent i investigador de la Universitat es regiran pel que disposa la legislació aplicable i per les normes que, en desplegament d'aquesta, aprove el Consell de Govern.
  
CAPÍTOL III
  
De l'extensió universitària
  
Article 132. Activitats d'extensió universitària
  
1. La Universitat desenvoluparà activitats d'extensió universitària, dirigides a tots els membres de la comunitat universitària i a la societat en general, a fi de contribuir a la difusió del coneixement i la cultura, la promoció de l'esport, la millora de la qualitat de vida i la protecció del medi ambient, com a pressupòsits del progrés social.
  
2. En la funció de difusió del coneixement i la cultura, la Universitat portarà a terme una comunicació transparent, veraç i que responga als interessos generals de la institució.
  
3. Les activitats d'extensió universitària de la Universitat d'Alacant prestaran especial atenció a les demandes socials del seu entorn, com també a l'ensenyament per a persones grans i de la tercera edat.
  
4. Les activitats d'extensió universitària podran desenvolupar-se en col·laboració amb altres entitats, públiques o privades, mitjançant conveni.
  
5. A fi d'aconseguir la major integració possible de la Universitat en les comarques alacantines, es potenciarà la política de seus universitàries, a través dels convenis oportuns.
  
CAPÍTOL IV
  
Del suport a la docència, la investigació i l'estudi
  
Article 133. Suport a la docència i a l'aprenentatge
  
1. La Universitat d'Alacant posarà a la disposició del seu personal els mitjans necessaris per a l'adequat desenvolupament de les seues obligacions docents. A aquest efecte, es fomentarà la formació tècnica i pedagògica del professorat, com també l'aplicació de les noves tecnologies a la docència.
  
2. De la mateixa manera, posarà a la disposició dels estudiants els mitjans necessaris, tant en instal·lacions com en equipament, perquè puguen desenvolupar plenament l'estudi en la Universitat.
  
3. La Universitat d'Alacant posarà en funcionament les unitats de gestió que es consideren necessàries per a contribuir a la consecució de la millora de la qualitat docent i del rendiment de l'aprenentatge dels estudiants.
  
Article 134. Biblioteca
  
La Biblioteca de la Universitat d'Alacant, com a element essencial per a l'aprenentatge, la docència i la investigació, té com a missió facilitar l'accés i la difusió dels recursos d'informació i col·laborar en els processos de creació del coneixement, a fi de contribuir a la consecució dels objectius de la Universitat. A aquest efecte, la Universitat dotarà la Biblioteca dels mitjans necessaris per a l'adequat compliment de la seua funció i per a la satisfacció de les necessitats derivades de l'aprenentatge dels estudiants i de la formació del personal de la Universitat.
  
Article 135. Gestió dels estudis de postgrau
  
La Universitat d'Alacant proporcionarà una cobertura adequada als estudis i ensenyaments de postgrau, adoptant les mesures necessàries per a organitzar-ne degudament la gestió acadèmica i administrativa.
  
Article 136. Suport a la investigació
  
La Universitat d'Alacant posarà a la disposició del seu personal els mitjans necessaris per a l'adequat desenvolupament de les seues obligacions investigadores. A aquest efecte, es crearan les unitats tècniques de suport a la investigació que resulten necessàries i es mantindran els equips i les instal·lacions correctament dotats i plenament operatius.
  
Article 137. Transferència de resultats d'investigació
  
La Universitat d'Alacant promourà les relacions amb les empreses en l'àmbit de la investigació i la innovació tecnològica i també canalitzarà, a través de l'organització que considere adequada, les demandes tecnològiques de les empreses cap a la Universitat i transferirà els coneixements innovadors cap al sector productiu.
  
TÍTOL IV
  
De la comunitat universitària
  
CAPÍTOL I
  
Disposició general
  
Article 138. Composició
  
La comunitat universitària està integrada pel personal docent i investigador, els estudiants i el personal d'administració i serveis, d'acord amb el que preveuen la normativa vigent i aquest Estatut.
  
CAPÍTOL II
  
Del personal docent i investigador
  
Secció 1ª
  
Disposicions generals
  
Article 139. Composició
  
El personal docent i investigador de la Universitat està compost per funcionaris dels cossos docents universitaris i de personal contractat laboral.
  
Article 140. Legislació aplicable
  
1. El professorat universitari funcionari es regirà per la Llei Orgànica d'Universitats i les seues disposicions de desenvolupament, per la legislació general de funcionaris que li siga aplicable i per aquest Estatut.
  
2. El personal docent i investigador contractat es regirà per la Llei Orgànica d'Universitats, per la normativa autonòmica i altres normes de desenvolupament, per aquest Estatut, com també per la legislació aplicable al personal laboral al servei de les administracions públiques.
  
Article 141. Comissió d'Ordenació Acadèmica i Professorat
  
La Comissió d'Ordenació Acadèmica i Professorat és l'òrgan encarregat d'informar i coordinar els assumptes que afecten qüestions relatives a l'ordenació i l'organització acadèmica, com també al personal docent i investigador. Tindrà les funcions que li atribueix aquest Estatut i les altres que determine el Consell de Govern. Així mateix, la seua composició i funcionament es regiran per un reglament aprovat pel Consell de Govern.
  
Secció 2ª
  
Dels cossos docents de professorat universitari
  
Article 142. Categories docents
  
1. El professorat universitari funcionari pertanyerà als següents cossos docents:
  
a) Catedràtics d'universitat
  
b) Professors titulars d'universitat
  
c) Catedràtics d'escoles universitàries
  
d) Professors titulars d'escoles universitàries
  
2. Els catedràtics i els professors titulars d'universitat, com també els catedràtics d'escola universitària, tindran plena capacitat docent i investigadora. Els catedràtics i els professors titulars d'escoles universitàries tindran, així mateix, plena capacitat docent i, quan es troben en possessió del títol de doctor, també plena capacitat investigadora.
  
Article 143. Procediment d'accés
  
El procediment d'accés als cossos de funcionaris docents universitaris seguirà el sistema d'habilitació prèvia que preveuen la Llei Orgànica d'Universitats i les seues disposicions de desplegament. L'habilitació, que faculta per a participar en els concursos d'accés a cossos de funcionaris docents de la Universitat, estarà definida per la categoria del cos i l'àrea de coneixement.
  
Article 144. Convocatòria dels concursos d'accés
  
1. La determinació de les places que hagen de ser proveïdes mitjançant concurs d'accés entre habilitats es farà d'acord amb el que estableix l'article 167 d'aquest Estatut.
  
2. La Universitat convocarà els corresponents concursos d'accés a cossos de funcionaris docents en el Boletín Oficial del Estado i en el Diari Oficial de la Generalitat Valenciana.
  
3. El Consell de Govern aprovarà les normes necessàries per a la convocatòria i el desenvolupament dels concursos, com també els criteris generals de valoració, amb subjecció al que estableix l'article següent i en l'apartat g) de l'article 58 d'aquest Estatut.
  
4. Igualment, el Consell de Govern aprovarà els criteris específics de cada convocatòria, amb la prèvia proposta dels respectius consells de departament.
  
Article 145. Criteris de valoració i desenvolupament dels concursos
  
1. En les convocatòries s'hauran de fer públics els criteris per a l'adjudicació de les places i la composició de les comissions jutjadores.
  
2. Constitueixen criteris bàsics de valoració els següents:
  
a) Els mèrits docents i investigadors que tinguen relació amb la plaça objecte del concurs, i prenent en consideració, si s'escau, les corresponents avaluacions positives.
  
b) L'activitat professional docent no universitària i qualsevol altra activitat professional relacionada amb la plaça.
  
c) La consecució de patents i registres, si s'escau, derivats de l'activitat investigadora o professional.
  
d) Altres mèrits acadèmics i de gestió universitària.
  
e) El coneixement de les llengües oficials de la Universitat d'Alacant.
  
3. La convocatòria determinarà les fases de desenvolupament del concurs, si n'hi ha, entre les quals podrà ser inclosa la realització d'una prova específica i pública.
  
4. Les propostes de les comissions contindran una valoració motivada i individualitzada de cada candidat.
  
Article 146. Composició de les comissions jutjadores dels concursos d'accés
  
1. Els concursos d'accés a places dels cossos docents universitaris seran resolts per una comissió formada per cinc membres, designats pel rector, amb l'acord previ del Consell de Govern, a proposta del consell de departament a què corresponga la plaça convocada.
  
2. Els membres de les comissions hauran de pertànyer a algun dels cossos docents universitaris, i tenir la categoria funcionarial igual, equivalent o superior a la plaça objecte del concurs. Hauran de comptar amb el reconeixement dels períodes d'activitat investigadora mínims que per a cadascun dels cossos estableix la Llei Orgànica d'Universitats. En tot cas, almenys un dels membres de les comissions haurà de pertànyer al cos de catedràtics d'universitat.
  
3. Les propostes del consell de departament i les posteriors designacions hauran de ser formulades tenint en compte els criteris següents:
  
a) Tots els membres ho seran de l'àrea de coneixement a què pertanya la plaça.
  
b) Les propostes preveuran membres titulars i suplents.
  
c) Actuarà de president el membre designat pel rector entre els catedràtics d'universitat que integren la comissió.
  
d) Farà de secretari el membre de menor antiguitat, dels pertanyents al cos de menor categoria.
  
e) En el cas que no hi haja professorat en l'àrea de coneixement que complisca els requisits, caldrà aplicar el que disposa la normativa vigent respecte a àrees afins.
  
f) En les comissions encarregades de resoldre els concursos per a l'accés a cossos de funcionaris docents universitaris de places assistencials d'institucions sanitàries, vinculades a places docents, caldrà seguir el que disposa la normativa aplicable.
  
Article 147. Comissió de Reclamacions
  
1. Contra les propostes de les comissions dels concursos d'accés hom podrà presentar reclamació davant del rector. Admesa la reclamació, se suspendran els nomenaments fins que aquest la resolga.
  
2. Les reclamacions seran valorades per una comissió formada per set catedràtics d'universitat, tots ells de diferents àrees de coneixement, amb àmplia experiència docent i investigadora i, almenys, amb dues avaluacions d'investigació positives. Els membres de la comissió no podran participar en la resolució de reclamacions que afecten les seues respectives àrees de coneixement.
  
3. Els membres de la Comissió de Reclamacions seran elegits pel Claustre Universitari, a proposta del Consell de Govern. El seu mandat tindrà una durada de quatre anys.
  
Article 148. Reingrés al servei actiu de professorat en situació d'excedència
  
1. L'adscripció provisional del professorat funcionari de la Universitat en situació d'excedència voluntària que vulga reingressar al servei actiu, serà acordada pel rector, amb la prèvia petició de la persona interessada, sempre que hi haja plaça vacant en el cos i l'àrea de coneixement corresponent.
  
2. El funcionari adscrit provisionalment té l'obligació de participar en qualsevol concurs que convoque la Universitat per a cobrir places en el seu cos i àrea de coneixement. L'incompliment d'aquesta obligació determinarà la pèrdua de l'adscripció provisional. Així mateix, tindrà tots els drets i obligacions corresponents a la plaça que li siga adscrita, excepte l'exercici d'òrgans unipersonals de govern.
  
3. El reingrés al servei actiu serà automàtic i definitiu quan hi concórreguen les circumstàncies i els requisits que preveu la normativa vigent. En aquests casos, quan siguen més d'un els funcionaris docents que sol·liciten la mateixa plaça, es resoldrà en virtut del criteri d'antiguitat en el corresponent cos docent.
  
Secció 3ª
  
Del personal docent i investigador contractat
  
Article 149. Categories
  
1. El professorat docent i investigador contractat està constituït per les categories següents:
  
a) Professorat contractat doctor.
  
b) Professorat col·laborador.
  
c) Professorat ajudant doctor.
  
d) Ajudant.
  
e) Professorat associat.
  
f) Professorat visitant.
  
g) Professorat emèrit.
  
2. La contractació de personal docent i investigador es farà mitjançant concursos als quals caldrà donar la necessària publicitat. La selecció s'haurà d'efectuar amb respecte als principis constitucionals d'igualtat, mèrit i capacitat, i als requisits específics que la legislació vigent exigisca per a cada modalitat contractual, i de conformitat amb el que preveu aquest Estatut.
  
3. D'acord amb la normativa d'aplicació i amb el que estableix aquest Estatut, el Consell de Govern establirà les obligacions docents, tant lectives com de tutories i assistència a l'alumnat, com també, quan escaiga, les investigadores del personal docent i investigador contractat, segons els diferents règims de dedicació.
  
4. Les places de personal contractat, classificades així en la relació de llocs de treball, no podran superar el 49% del total d'efectius que constituïsquen el personal docent i investigador de la Universitat, computats individualment amb independència del seu règim de dedicació.
  
Article 150. Professorat contractat doctor
  
1. Els contractes de professors doctors seran a temps complet i amb funcions docents i investigadores. Excepcionalment, aquests contractes podran ser a temps parcial d'acord amb les condicions que establisca el Consell de Govern.
  
2. La Universitat podrà contractar doctors amb funcions prioritàriament investigadores, en els termes que establisca la normativa vigent i d'acord amb les normes que establisca el Consell de Govern.
  
3. En els concursos públics d'aquestes places serà mèrit preferent pertànyer als cossos de funcionaris docents o estar habilitat per a participar en els concursos d'accés a aquests cossos en l'àrea de coneixement a la qual corresponga la plaça objecte de la convocatòria o, en defecte d'això, en àrees de coneixement afins.
  
Article 151. Professorat col·laborador
  
1. Els contractes dels professors col·laboradors seran a temps complet o a temps parcial, i amb funcions exclusivament docents.
  
2. En aquests concursos públics serà mèrit preferent pertànyer als cossos de funcionaris docents o estar habilitat per a participar en els concursos d'accés a aquests cossos en l'àrea de coneixement a la qual corresponga la plaça objecte de la convocatòria o, en defecte d'això, en àrees de coneixement afins.
  
Article 152. Professorat ajudant doctor
  
1. Els contractes dels professors ajudants doctors seran a temps complet i amb durada determinada. Les seues funcions seran docents i investigadores.
  
2. El Consell de Govern establirà les condicions per a la contractació de professors ajudants doctors, la durada del contracte i el procediment per a l'eventual pròrroga, d'acord amb la normativa vigent.
  
3. Les obligacions docents assignades als professors ajudants doctors seran inferiors a les dels professors funcionaris dels cossos docents.
  
Article 153. Ajudant
  
1. Els contractes dels ajudants seran a temps complet i amb durada determinada.
  
2. El Consell de Govern establirà les condicions per a la contractació d'ajudants, la durada del contracte i el procediment per a l'eventual pròrroga, d'acord amb la normativa vigent.
  
3. La finalitat dels contractes d'ajudants serà completar la seua formació investigadora. No obstant això, podran col·laborar en la docència impartint el nombre d'hores que establisca el Consell de Govern. La Comissió d'Ordenació Acadèmica i Professorat rebrà informes anuals dels departaments sobre el compliment d'aquest precepte.
  
Article 154. Professorat associat
  
1. Els contractes dels professors associats seran a temps parcial, de durada determinada i amb funcions exclusivament docents.
  
2. Excepcionalment es podran contractar professors associats, sense necessitat de plaça vacant en la relació de llocs de treball, per a satisfer provisionalment necessitats de docència sobrevinguda.
  
3. El Consell de Govern establirà la durada d'aquests contractes i el procediment per a l'eventual renovació, d'acord amb la normativa vigent.
  
Article 155. Professorat visitant
  
1. La Universitat podrà contractar professors visitants entre professors i investigadors de reconeguda competència, vinculats a altres universitats o centres d'investigació i amb l'autorització prèvia d'aquests.
  
2. D'acord amb les condicions específiques que establisca el Consell de Govern, la Universitat podrà contractar professors visitants entre professors i investigadors de reconeguda competència que tinguen el grau de doctor atorgat per altres universitats, encara que no es troben vinculats a altres universitats o centres d'investigació.
  
3. Els contractes dels professors visitants seran a temps complet o parcial, amb durada determinada i amb funcions docents i investigadores.
  
4. El Consell de Govern establirà les condicions que hauran de reunir els candidats, la durada dels contractes i el procediment per a l'eventual renovació, d'acord amb la normativa vigent.
  
Article 156. Professorat emèrit
  
1. Els contractes dels professors emèrits seran a temps complet o parcial, amb durada determinada i eventual pròrroga. Les funcions dels professors emèrits seran investigadores i docents, i es portaran a terme preferentment en seminaris, cursos monogràfics, d'especialització i programes de postgrau.
  
2. Els professors emèrits podran fer tot tipus d'activitats acadèmiques, excepte l'exercici d'òrgans de govern i gestió unipersonals.
  
3. La contractació de professors emèrits requereix el compliment de les condicions que establisca el Consell de Govern.
  
Article 157. Convocatòria i procediment
  
1. La determinació de les places que hagen de ser proveïdes mitjançant concurs públic per a la selecció de personal contractat es farà d'acord amb el que estableix l'article 167 d'aquest Estatut.
  
2. La Universitat convocarà els concursos corresponents en el Diari Oficial de la Generalitat Valenciana.
  
3. El Consell de Govern aprovarà les normes necessàries per a la convocatòria i el desenvolupament dels concursos, com també els criteris generals de valoració, i adequarà a la naturalesa dels contractes el que estableix l'article 145 d'aquest Estatut.
  
4. Els contractes es formalitzaran per escrit, d'acord amb els models que aprove el Consell de Govern.
  
Article 158. Comissions de selecció
  
1. Els concursos de selecció de personal contractat seran resolts per una comissió per a cada facultat o escola formada per cinc membres, amb els seus respectius suplents, funcionaris dels cossos docents universitaris, contractats doctors o, si escau, professors col·laboradors. La composició d'aquestes comissions es regirà per les regles següents:
  
a) El president serà designat pel rector.
  
b) Dos membres seran designats pel rector.
  
c) Els altres dos membres seran designats pel departament entre el professorat de l'àrea de coneixement objecte del concurs.
  
d) Farà de secretari el membre de menor categoria i antiguitat.
  
e) Els membres d'aquestes comissions hauran d'estar en possessió del grau de doctor quan s'exigisca aquest requisit en les corresponents figures contractuals.
  
2. Les resolucions de les comissions contindran una valoració motivada i individualitzada de cada candidat. Contra aquestes es podrà interposar recurs d'alçada davant el rector.
  
3. Sense perjudici del que establisca la normativa laboral aplicable, el Consell de Govern regularà la participació de les organitzacions sindicals en aquestos concursos.
  
Secció 4ª
  
D'altres categories
  
Article 159. Personal per a obra o servei determinats
  
1. La Universitat podrà contractar, per a obra o servei determinats, personal docent, personal investigador, personal tècnic o altre personal per a desenvolupar projectes concrets d'investigació científica o tècnica.
  
2. En tot cas, caldrà donar una adequada publicitat a aquests contractes, i la selecció s'haurà de fer respectant els principis constitucionals d'igualtat, mèrit i capacitat. D'acord amb l'obra o servei concrets, o amb el projecte d'investigació científica o tècnica, es podrà determinar un perfil específic del contracte.
  
3. El Consell de Govern determinarà les normes que s'hagen de seguir en els supòsits anteriors, i establirà les condicions i el procediment de contractació.
  
Article 160. Col·laboradors honorífics
  
1. El rector podrà nomenar, a proposta dels consells de departament i amb l'informe previ del Consell de Govern, col·laboradors honorífics amb funcions de suport i assistència a l'ensenyament, com també per a fer tasques d'investigació, entre especialistes de reconeguda competència que acrediten una experiència professional fora de l'àmbit universitari.
  
2. El nomenament de col·laborador honorífic tindrà validesa per a un curs acadèmic, amb possibilitat de renovació.
  
3. Pel seu caràcter honorífic, aquests nomenaments no comporten cap efecte de tipus econòmic, administratiu, laboral o de participació en els òrgans de govern i gestió de la Universitat.
  
Article 161. Becaris d'investigació
  
1. Es consideren becaris d'investigació tots aquells que es beneficien de beques oficials per a la formació de personal docent i investigador en la Universitat obtingudes a través de procediments públics de concurrència selectiva.
  
2. Els becaris d'investigació hauran d'estar adscrits a un departament o institut universitari d'investigació, i tindran els drets i les obligacions que deriven específicament de la seua beca.
  
3. A l'efecte de representació i participació en els òrgans universitaris, caldrà atenir-se al que disposa aquest Estatut.
  
4. La Universitat fomentarà la plena formació científica i docent dels becaris d'investigació.
  
5. Dins de les possibilitats pressupostàries, la Universitat establirà programes de beques de formació de personal docent i investigador, com també de mobilitat dels becaris, i procurarà facilitar-los estades en altres centres d'investigació.
  
6. La condició de becari d'investigació serà valorada com a mèrit en els processos de selecció per a contractar ajudants.
  
Secció 5ª
  
Dels drets i deures
  
Article 162. Drets
  
A més dels que siguen reconeguts per les lleis, el personal docent i investigador té els drets següents:
  
a) La llibertat acadèmica, que es manifesta en les llibertats de càtedra i d'investigació.
  
b) Accedir a activitats de formació per a millorar la tasca docent i investigadora.
  
c) Conèixer els procediments i els sistemes d'avaluació del seu rendiment establits per la Universitat.
  
d) Disposar dels mitjans adequats per al desenvolupament de les seues funcions.
  
e) La promoció professional.
  
f) Estar degudament informats de les qüestions que afecten la vida universitària, com també dels acords dels òrgans col·legiats de la Universitat que els afecten.
  
g) Participar en els òrgans de govern i gestió de la Universitat, en la forma que preveu aquest Estatut i en la que determine la normativa aplicable.
  
h) Associar-se i sindicar-se lliurement, així com també negociar amb la Universitat les seues condicions de treball, d'acord amb la legislació vigent.
  
i) Utilitzar de manera adequada les instal·lacions, els serveis i les infraestructures d'acord amb les normes d'ús.
  
j) Beneficiar-se de les prestacions assistencials establides per la Universitat.
  
Article 163 Llicències
  
1. D'acord amb el que estableix la legislació vigent, la Universitat d'Alacant podrà concedir llicències per estudis al seu professorat per a fer activitats docents o investigadores vinculades a una universitat, institut o centre d'investigació, nacional o estranger.
  
2. Les llicències seran concedides pel rector, a proposta de la Comissió d'Ordenació Acadèmica i Professorat, amb l'informe previ del consell de departament corresponent. Caldrà exigir el compliment dels requisits que estableix la normativa d'aplicació i els que determine el Consell de Govern. La concessió de la llicència fixarà les retribucions que s'hauran de percebre, si escau, durant el temps de benefici d'aquesta.
  
Article 164. Programes de mobilitat
  
1. La Universitat establirà programes de foment de la mobilitat del seu professorat, per si sola o a través dels oportuns convenis amb altres institucions públiques o privades.
  
2. Com a acció específica de mobilitat, el professorat que pertanya als cossos docents universitaris i els contractats laborals per temps indefinit podran beneficiar-se de períodes sabàtics d'acord amb les normes que determine el Consell de Govern i les disponibilitats pressupostàries.
  
3. La Universitat, en coordinació amb els poders públics, participarà en línies de foment especials per a la mobilitat dels ajudants.
  
Article 165. Deures
  
Són deures del personal docent i investigador, a més dels establits per les lleis, els següents:
  
a) Desenvolupar les funcions docents i d'investigació i contribuir als fins de la Universitat.
  
b) Assumir les responsabilitats derivades de l'exercici de les funcions assignades al seu lloc de treball.
  
c) Observar les ordres i les instruccions dels òrgans de la Universitat.
  
d) Mantenir permanentment actualitzats els coneixements científics i la metodologia didàctica.
  
e) Participar en els sistemes d'avaluació i qualitat del rendiment docent i científic que oportunament establisquen els òrgans competents.
  
f) Atendre adequadament els diversos usuaris i coadjuvar en la qualitat del servei públic de l'educació superior.
  
g) Exercir les responsabilitats dels càrrecs per als quals hagen sigut designats.
  
h) Respectar i fer un bon ús dels béns de la Universitat.
  
i) Complir amb el que estableixen aquest Estatut i la resta de normes de la Universitat.
  
Article 166. Obligacions docents, investigadores i de permanència
  
1. Les obligacions docents, investigadores i de permanència del professorat seran les establides per la normativa aplicable i en la relació de llocs de treball de la Universitat.
  
2. El rector de la Universitat queda exempt de l'obligació de docència i tutoria. Així mateix, queden exempts de l'obligació de docència i tutoria els càrrecs de vicerector i secretari general. D'altra banda, els càrrecs de degà de facultat i de director d'escola comportaran una reducció del setanta-cinc per cent de les obligacions docents i de tutoria, i els de director de departament o institut universitari, vicedegà o subdirector i secretari de facultat o escola, i vicesecretari general o director de secretariat, de la meitat d'aquestes. Els càrrecs de subdirector i secretari de departament o institut universitari comporten una reducció del trenta-tres per cent de les obligacions docents.
  
3. El Consell de Govern podrà augmentar les reduccions previstes en el punt anterior i acordar altres reduccions o exempcions.
  
4. D'acord amb la legislació vigent, el professorat de la Universitat sol·licitarà el règim de dedicació a què desitge acollir-se. En aquest cas, la Universitat concedirà el règim sol·licitat en la mesura que les necessitats del servei ho permeten i segons les seues disponibilitats pressupostàries.
  
Secció 6ª
  
De la relació de llocs de treball i registre
  
Article 167. Relació de llocs de treball del professorat
  
1. El Consell de Govern, a proposta de la Comissió d'Ordenació Acadèmica i Professorat, amb l'informe previ dels departaments i amb la prèvia negociació amb la Mesa Negociadora, establirà la relació de llocs de treball de tot el personal docent i investigador, en la qual quedaran degudament classificades les diverses places, la seua forma de provisió i les seues obligacions docents.
  
2. Seguint el mateix procediment previst en el paràgraf anterior, podran acordar-se modificacions de la plantilla, segons les necessitats docents i d'investigació, per ampliació o minoració de les places existents o per canvi de denominació de les places vacants.
  
3. La relació de llocs de treball del personal docent i investigador haurà de ser establida anualment en l'estat de despeses del pressupost de la Universitat.
  
4. La relació de llocs de treball del personal docent i investigador contractat, com també qualsevol modificació d'aquesta, haurà de ser comunicada a la conselleria competent en matèria d'universitats.
  
5. La relació de llocs de treball del professorat serà pública.
  
Article 168. Registre de personal
  
La Universitat mantindrà un registre del personal docent i investigador. En el full de serveis de cada persona hi haurà, actualitzades, totes les incidències derivades de la relació de serveis, d'acord amb el que preveu la normativa d'aplicació.
  
CAPÍTOL III
  
Dels estudiants
  
Secció 1ª
  
Disposicions generals
  
Article 169. Condició d'estudiant
  
Són estudiants de la Universitat d'Alacant totes les persones matriculades en qualsevol de les seues titulacions i ensenyaments.
  
Article 170. Règim de permanència
  
El Consell Social, bé a iniciativa pròpia bé a proposta del Consell de Govern i amb l'informe previ del Consell de Coordinació Universitària, aprovarà les normes que regulen el progrés i la permanència dels estudiants en la Universitat, d'acord amb les característiques dels estudis corresponents.
  
Secció 2ª
  
Dels drets i deures
  
Article 171. Drets
  
Els estudiants de la Universitat d'Alacant, en la seua condició d'estudiants i d'acord amb la naturalesa dels ensenyaments respectius, tenen els drets següents:
  
a) Rebre un adequat ensenyament científic, tècnic i cultural.
  
b) Participar en l'ordenació i la programació dels ensenyaments, com també en el control de la seua qualitat i de la tasca docent del professorat, d'acord amb el procediment oportú.
  
c) Ser assistits durant la seua formació a través d'un sistema eficaç de tutories, especialment orientat a l'elaboració del disseny curricular.
  
d) Rebre una valoració objectiva del seu rendiment acadèmic, i també exercir els mitjans d'impugnació corresponents segons el procediment establit.
  
e) Conèixer amb suficient antelació l'oferta docent, les dates de realització de les proves d'avaluació i qualsevol convocatòria que els afecte.
  
f) Presentar-se en cada assignatura a les convocatòries que trien, sense que el fet de no presentar-s'hi comporte la pèrdua d'aquestes. L'elecció de la convocatòria no implicarà cap discriminació. Tot això, sens perjudici del que establisquen les normes sobre permanència dels estudiants en la Universitat.
  
g) Beneficiar-se de les ajudes econòmiques i assistencials establides per la Universitat i les previstes per la llei.
  
h) Rebre informació i assessorament sobre l'organització, el contingut i les exigències dels diferents estudis universitaris i procediments d'ingrés, com també de l'orientació i les eixides professionals dels estudis.
  
i) La promoció i la realització d'activitats culturals, esportives i recreatives com a complement del desenvolupament de la formació universitària.
  
j) La utilització, de manera adequada, d'instal·lacions i altres elements materials de la Universitat, d'acord amb les normes reguladores d'ús.
  
k) La protecció de la Seguretat Social en els termes i les condicions que estableixen les disposicions legals.
  
l) La participació activa i democràtica, a través dels seus representants, en el govern i la gestió de la Universitat d'Alacant, en els casos i la forma prevista en aquest Estatut i en les disposicions reglamentàries que el despleguen.
  
m) La llibertat d'expressió, de reunió i d'associació en l'àmbit universitari.
  
n) No ser discriminats per circumstàncies personals o socials, inclosa la discapacitat, en l'accés a la Universitat, l'ingrés en els centres, la permanència en la Universitat i l'exercici dels seus drets acadèmics.
  
Article 172. Verificació dels coneixements dels estudiants
  
1. Correspon als departaments determinar els procediments d'avaluació del rendiment de l'alumnat, d'acord amb els criteris generals que establisquen el Consell de Govern i les juntes de facultat o escola corresponents. En tot cas, els procediments d'avaluació hauran de ser públics.
  
2. Quan el control de coneixements haja de fer-se per la modalitat d'examen, caldrà tenir en compte les normes de caràcter general següents:
  
a) Els exàmens orals hauran de ser públics i tindran lloc davant d'un tribunal compost per un mínim de tres professors de la disciplina objecte d'examen. Caldrà guardar una acta de la seua realització i s'haurà d'oferir a l'alumne la possibilitat de gravar o d'enregistrar l'examen.
  
b) La qualificació de les proves escrites l'hauran de fer directament els professors responsables de les disciplines objecte d'examen.
  
c) El resultat dels exàmens s'haurà de comunicar a les persones interessades a través de la publicació.
  
d) En el cas d'assignatures que impliquen la realització de pràctiques en empreses o institucions es nomenarà un professor tutor que serà responsable de l'avaluació de l'alumne.
  
e) Els departaments hauran de conservar almenys durant un any natural des de la data de realització de l'examen els documents que hagen servit per a establir-ne la qualificació.
  
f) L'alumnat tindrà dret a sol·licitar la revisió de l'avaluació obtinguda a través de qualsevol procediment de control de coneixements i a sol·licitar-ne la modificació; això es farà, d'acord amb el procediment que establisca la junta de facultat o escola i dels criteris generals aprovats pel Consell de Govern.
  
Article 173. Prestacions
  
1. A fi que ningú quede exclòs de l'estudi per raons econòmiques, la Universitat, sens perjudici de l'acció de l'Estat i de la Generalitat, establirà per tots els mitjans al seu abast una política d'ajudes econòmiques a l'estudi dirigida preferentment a l'alumnat de menor capacitat econòmica personal o familiar. Entre aquestes mesures, la Universitat disposarà de modalitats d'exempció parcial o total del pagament dels preus públics per prestació de serveis acadèmics.
  
2. Igualment, la Universitat haurà de proporcionar als estudiants la prestació de serveis assistencials que faciliten l'adquisició de determinats béns o la utilització de serveis en condicions més favorables que les que hi ha per a altres adquirents o usuaris.
  
3. La Universitat haurà d'adoptar les accions necessàries dirigides a aconseguir la plena integració en la comunitat universitària dels estudiants amb discapacitats físiques, psíquiques o sensorials.
  
4. La Universitat haurà de garantir una adequada publicitat, a través de tots els mitjans al seu abast, de les diverses prestacions que ofereix als estudiants.
  
Article 174. Deures
  
Els estudiants de la Universitat d'Alacant tenen els deures següents:
  
a) Complir les tasques d'estudi i investigació que els corresponguen com a universitaris.
  
b) Observar la disciplina acadèmica i cooperar en el desenvolupament de la vida universitària.
  
c) Respectar els principis de convivència democràtica al si de la comunitat universitària.
  
d) Assumir les responsabilitats dels càrrecs per als quals hagen estat elegits.
  
e) Respectar i fer bon ús dels béns de la Universitat.
  
f) Complir amb el que disposen aquest Estatut i la resta de normes de la Universitat.
  
Article 175. L'Estatut de l'estudiant
  
A proposta del Consell d'Alumnes, el Consell de Govern aprovarà l'Estatut de l'estudiant, que desenvoluparà els drets i els deures recollits en aquest capítol i establirà les garanties necessàries per a l'adequat exercici dels seus drets.
  
Secció 3ª
  
Dels òrgans de representació
  
Article 176. El Consell d'Alumnes
  
1. El Consell d'Alumnes és l'òrgan col·legiat de representació dels estudiants. Estarà compost per l'alumnat del Claustre Universitari i els representants dels claustres de facultat i escola.
  
2. El reglament de règim intern, que determinarà les seues funcions, organització i funcionament, haurà de ser aprovat pel Consell de Govern, a proposta del Consell d'Alumnes.
  
3. Igualment, el Consell de Govern haurà d'aprovar el reglament marc que fa referència a les delegacions d'alumnes, a proposta del Consell d'Alumnes.
  
Article 177. El president del Consell d'Alumnes
  
1. El president del Consell d'Alumnes és el màxim òrgan unipersonal de representació dels estudiants. Serà elegit pel Consell d'Alumnes entre els seus membres, d'acord amb el procediment que establisca el seu reglament, i nomenat pel rector.
  
2. Correspon al president del Consell d'Alumnes:
  
a) Representar el Consell d'Alumnes davant els diversos òrgans de la Universitat.
  
b) Convocar i presidir el Consell d'Alumnes.
  
c) Qualsevol altra funció encomanada pel Consell d'Alumnes.
  
Article 178. La delegació d'alumnes
  
1. En cada facultat o escola hi haurà una delegació d'alumnes com a òrgan de representació col·lectiva. Cada delegació estarà composta, com a mínim, per l'alumnat del Claustre Universitari elegits en representació de cada facultat o escola, i per l'alumnat dels respectius claustres de centre.
  
2. El reglament de règim intern de cada delegació, que determinarà les seues funcions, composició i funcionament, haurà de ser aprovat per la junta de centre corresponent.
  
Article 179. Òrgans sectorials
  
El Consell d'Alumnes podrà establir òrgans sectorials de representació dels estudiants amb l'objectiu de canalitzar la participació de l'alumnat en temes d'interès universitari. Aquests òrgans tindran un reglament aprovat pel Consell de Govern, a proposta del Consell d'Alumnes.
  
Article 180. Mitjans i participació
  
1. La Universitat dotarà els òrgans de representació dels estudiants dels mitjans necessaris per al desenvolupament de les seues funcions. Igualment, garantirà que els estudiants puguen compaginar la seua condició de representants amb els estudis que cursen, i evitarà que es produïsca cap perjudici en els seus drets.
  
2. La Universitat fomentarà la participació activa dels estudiants, i també potenciarà les seues associacions.
  
CAPÍTOL IV
  
Del personal d'administració i serveis
  
Secció 1ª
  
Disposicions generals
  
Article 181. Composició
  
El personal d'administració i serveis està format per funcionaris de les escales de la mateixa Universitat i per personal laboral contractat, com també per personal funcionari que pertanya als cossos i escales d'altres administracions públiques.
  
Article 182. Funcions
  
Correspon al personal d'administració i serveis el suport, l'assistència i l'assessorament a les autoritats acadèmiques, l'exercici de la gestió i l'administració, particularment en les àrees de recursos humans, organització administrativa, assumptes econòmics, informàtica, arxius, biblioteques, informació, serveis generals, i també qualsevol altre procés de gestió administrativa i de suport que es consideren necessaris per a la Universitat en el compliment dels seus objectius.
  
Article 183. Legislació aplicable
  
1. El personal funcionari d'administració i serveis s'haurà de regir per la Llei Orgànica d'Universitats i les seues disposicions de desplegament, per la legislació de funcionaris i per aquest Estatut.
  
2. El personal laboral d'administració i serveis s'haurà de regir per la Llei Orgànica d'Universitats i les seues normes de desplegament, per aquest Estatut, com també per la legislació laboral i els convenis col·lectius que li siguen aplicables.
  
3. El Consell de Govern aprovarà un reglament específic per al desplegament del règim jurídic del personal d'administració i serveis, dins del seu àmbit de competències i d'acord amb el que preveu aquest capítol.
  
Secció 2ª
  
De l'organització administrativa i del personal
  
Article 184. Dependència orgànica i funcional
  
El personal d'administració i serveis depèn orgànicament del rector, i per delegació d'aquest, del gerent. Funcionalment, depèn del responsable de la unitat a què estiga adscrit.
  
Article 185. Organització administrativa
  
L'organització del personal d'administració i serveis serà establida pel Consell de Govern a proposta del gerent.
  
Article 186. Relació de llocs de treball
  
1. El Consell Social, a proposta del Consell de Govern, aprovarà la relació de llocs de treball del personal d'administració i serveis, com també les seues modificacions, i s'hi identificaran i classificaran els diferents llocs d'acord amb les exigències que establisca la normativa aplicable.
  
2. Per a elaborar la relació de llocs de treball, el gerent obtindrà informació de les necessitats específiques de les diferents unitats administratives. Aquesta relació s'haurà de negociar amb les organitzacions sindicals amb representació en la Mesa Negociadora.
  
3. La relació de llocs de treball del personal d'administració i serveis serà pública, i haurà de ser establida anualment en l'estat de despeses del pressupost de la Universitat.
  
Article 187. Grups, categories i escales
  
1. Les escales de funcionaris de la Universitat s'hauran d'agrupar d'acord amb la titulació exigida per a ingressar-hi segons les disposicions vigents. El Consell de Govern, després de negociar-ho amb les organitzacions sindicals amb representació en la Mesa Negociadora, podrà proposar al Consell Social la creació o supressió d'escales quan ho considere necessari.
  
2. Els grups i categories del personal laboral seran els establits en els convenis col·lectius corresponents.
  
Secció 3ª
  
De la selecció i provisió de llocs de treball
  
Article 188. Oferta d'ocupació pública
  
1. Amb la prèvia negociació amb les organitzacions sindicals amb representació en la Mesa Negociadora, la Universitat elaborarà la seua oferta d'ocupació pública amb les places vacants que hagen de ser cobertes a través de les proves selectives d'ingrés corresponents. Aquesta oferta s'haurà de publicar anualment en el Diari Oficial de la Generalitat Valenciana.
  
2. En els processos de selecció de personal s'haurà d'establir una reserva de llocs per a ser ocupats per personal amb discapacitat.
  
Article 189. Selecció del personal
  
1. La selecció de personal d'administració i serveis es farà a través de les proves d'accés corresponents, d'acord amb els principis d'igualtat, mèrit i capacitat.
  
2. Els sistemes de selecció per a l'ingrés com a personal funcionari o laboral i el nomenament del personal eventual s'haurà d'ajustar al que estableix la legislació aplicable.
  
3. En els procediments de selecció s'haurà d'atendre especialment a la relació entre el tipus de proves que caldrà superar i les tasques que s'hauran de portar a terme, incloent-hi a aquest efecte les proves pràctiques que siguen procedents.
  
Article 190. Tribunals de selecció
  
1. La composició, constitució i funcionament dels tribunals per a seleccionar el personal d'administració i serveis s'haurà d'ajustar al que disposa la normativa vigent.
  
2. El nomenament dels membres correspon al rector.
  
Article 191. Convocatòries
  
1. Les convocatòries, que constituiran les bases de les proves selectives, hauran d'incloure les dades que exigeix la legislació aplicable. Hauran de ser proposades per la Gerència, després de negociar-los amb les organitzacions sindicals amb representació en la Mesa Negociadora, i hauran de ser aprovades pel Consell de Govern.
  
2. Les convocatòries hauran de ser publicades en el Boletín Oficial del Estado i en el Diari Oficial de la Generalitat Valenciana.
  
Article 192. Provisió de llocs de treball
  
1. La provisió de llocs de treball de personal d'administració i serveis es farà pel sistema de concurs, d'acord amb els principis de publicitat, igualtat, mèrit i capacitat.
  
2. La convocatòria del concurs determinarà la comissió avaluadora, els requisits que hauran de reunir els aspirants al lloc de treball, i els mèrits que s'hauran de valorar per a la seua provisió.
  
3. El Consell de Govern, a instància de la Gerència i després de negociar-los amb les organitzacions sindicals amb representació en la Mesa Negociadora, aprovarà els procediments adequats per a assegurar la provisió de les vacants que hi hagen, i també unes bases generals d'aplicació.
  
4. Només podran cobrir-se pel sistema de lliure designació els llocs que determine la relació de llocs de treball atenent a les característiques de les seues funcions i d'acord amb la normativa general de la funció pública.
  
Secció 4ª
  
Dels drets i deures
  
Article 193. Drets
  
Són drets del personal d'administració i serveis, a més dels reconeguts per les lleis:
  
a) Conèixer les funcions assignades al seu lloc de treball, i també disposar dels mitjans adequats i de la informació precisa per a complir les seues tasques.
  
b) Rebre la formació necessària per a la seua actualització i perfeccionament professional.
  
c) Desenvolupar les seues activitats en un ambient adequat de seguretat i salut laboral.
  
d) La promoció professional.
  
e) Ser degudament informats de les qüestions que afecten la vida universitària.
  
f) Conèixer els procediments i els sistemes d'avaluació del seu rendiment establits per la Universitat.
  
g) Participar en els òrgans de govern i gestió de la Universitat, segons el que preveu aquest Estatut i la normativa de desenvolupament.
  
h) Associar-se i sindicar-se lliurement, així com també negociar amb la Universitat les seues condicions de treball, d'acord amb la legislació vigent.
  
i) Disposar de vacances per anys de servei, segons el que estableix la normativa i el conveni col·lectiu.
  
j) Utilitzar adequadament les instal·lacions, els serveis i les infraestructures d'acord amb les normes d'ús.
  
k) Beneficiar-se de les prestacions assistencials establides per la Universitat.
  
Article 194. Promoció interna
  
1. La Universitat haurà de garantir el dret a la promoció interna del personal d'administració i serveis.
  
2. Després d'escoltats els òrgans de representació corresponents, el Consell de Govern aprovarà les normes reguladores de les convocatòries de selecció.
  
Article 195. Programes de mobilitat
  
La Universitat establirà programes de foment de la mobilitat del seu personal d'administració i serveis. A aquest efecte, podrà formalitzar convenis amb altres universitats o administracions públiques que garantisquen el dret a la mobilitat sota el principi de reciprocitat.
  
Article 196. Formació i perfeccionament
  
1. La Universitat promourà cursos de perfeccionament dirigits a la formació i l'actualització del personal d'administració i serveis. La Universitat procurarà facilitar a aquest personal l'assistència a cursos semblants organitzats per altres institucions, i reconeixerà l'homologació d'aquests d'acord amb el que estableixen la legislació vigent o els convenis corresponents.
  
2. Així mateix, el personal d'administració i serveis es beneficiarà de permisos retribuïts per a activitats de formació i actualització professional dirigides a la millora de la gestió universitària i de la qualitat dels serveis en els termes fixats per la normativa aplicable.
  
Article 197. Deures
  
Són deures del personal d'administració i serveis, a més dels establits per les lleis, els següents:
  
a) Dur a terme les seues tasques d'acord amb els principis de legalitat i eficàcia.
  
b) Assumir les responsabilitats derivades de l'exercici de les funcions assignades al seu lloc de treball.
  
c) Observar les ordres i les instruccions dels òrgans de la Universitat.
  
d) Atendre adequadament els diversos usuaris i coadjuvar en la qualitat del servei públic de l'educació superior.
  
e) Dur a terme les activitats destinades a la seua formació i perfeccionament que la Universitat considere necessàries per a complir les seues funcions.
  
f) Participar en els procediments d'avaluació i control de la seua activitat.
  
g) Respectar i fer bon ús dels béns de la Universitat.
  
h) Complir amb el que disposen aquest Estatut i la resta de normes de la Universitat.
  
CAPÍTOL V
  
Dels òrgans de representació i participació
  
del personal de la universitat
  
Article 198. Òrgans de representació
  
1. Els òrgans de representació del personal de la Universitat són:
  
a) La Junta de Personal Docent i Investigador, per al professorat funcionari
  
b) La Junta de Personal, per al personal d'administració i serveis funcionari
  
c) El Comitè d'Empresa, del personal laboral
  
2. Les competències, l'elecció i el funcionament d'aquests òrgans s'hauran de regir pel que estableixen la legislació de funcionaris i la normativa laboral.
  
Article 199. Mesa Negociadora
  
1. La Mesa Negociadora és l'òrgan de negociació col·lectiva i de participació en la determinació de les condicions de treball del personal de la Universitat d'Alacant.
  
2. La Mesa Negociadora tindrà, en tot cas, composició paritària entre representants de la Universitat i representants de les organitzacions sindicals, en els termes fixats per les seues normes reguladores.
  
3. Les competències i el funcionament d'aquest òrgan s'hauran de regir pel que estableix la seua normativa d'aplicació.
  
CAPÍTOL VI
  
Del règim disciplinari
  
Article 200. Resolució d'expedients disciplinaris
  
1. Correspon al rector adoptar les decisions relacionades amb el règim disciplinari dels funcionaris dels cossos docents universitaris que presten els seus serveis en la Universitat i del personal funcionari d'administració i serveis, llevat de la separació del servei, que haurà de ser acordada per l'òrgan competent segons la legislació de funcionaris.
  
2. Així mateix, correspon al rector exercir les mesures d'ordre disciplinari respecte al personal docent i investigador contractat, com també del personal laboral d'administració i serveis, d'acord amb el que disposen la legislació laboral i els convenis col·lectius aplicables.
  
3. Quant a la correcció disciplinària dels estudiants, caldrà atenir-se al que preveu la legislació vigent, i correspondrà també al rector l'adopció de les mesures corresponents.
  
Article 201. Reglament de règim disciplinari
  
D'acord amb el que preveuen la legislació aplicable i aquest Estatut, el Consell de Govern haurà d'aprovar un reglament de règim disciplinari que establirà garanties suficients pel que fa, entre d'altres, als extrems següents:
  
a) Nomenament d'instructor i secretari.
  
b) Informacions reservades.
  
c) Procediment de presentació i tramitació de les denúncies.
  
d) Adopció de mesures cautelars.
  
e) Mecanismes per a aconseguir informació de qualsevol membre .de la comunitat universitària.
  
f) Mitjans d'assessorament, especialment als estudiants, en el transcurs d'eventuals expedients disciplinaris.
  
CAPÍTOL VII
  
Del defensor universitari
  
Article 202. Definició i funcions
  
1. El defensor universitari és el comissionat pel Claustre Universitari per a vetlar pel respecte dels drets i llibertats dels membres de la comunitat universitària davant les actuacions dels diferents òrgans i serveis de la Universitat.
  
2. El defensor universitari no estarà sotmès al mandat imperatiu de cap instància universitària i actuarà amb autonomia i independència.
  
3. En l'exercici de les seues funcions, el defensor universitari procurarà la millora de la qualitat universitària en tots els àmbits, i actuarà amb la major celeritat possible.
  
4. Correspon al defensor universitari:
  
a) Proposar les modificacions que considere adequades al reglament de funcionament.
  
b) Obtenir, de les diferents instàncies universitàries, tota la informació que considere adequada per a complir els seus fins. A aquest efecte, tots els membres de la comunitat universitària estan obligats a auxiliar, amb caràcter preferent i urgent, el defensor universitari.
  
c) Sol·licitar la compareixença dels responsables de qualsevol òrgan universitari sempre que siga indispensable per al desenvolupament de les seues funcions.
  
d) Assistir a les reunions dels òrgans col·legiats de caràcter general de la Universitat quan tracten algun assumpte relacionat amb les actuacions que porta a terme en aquell moment. A aquest efecte, haurà de rebre oportunament una còpia de l'ordre del dia de les sessions dels òrgans corresponents.
  
e) Elaborar tots els informes sol·licitats o que considere adequat emetre en relació amb les actuacions en curs.
  
f) Fer a les diferents instàncies universitàries les propostes que considere adequades per a solucionar els assumptes que siguen posats en coneixement seu.
  
5. El defensor universitari haurà de presentar anualment al Claustre Universitari una memòria de les seues activitats que, a més, reculla les recomanacions i els suggeriments per a millorar els serveis universitaris.
  
Article 203. Elecció
  
El Claustre Universitari, per majoria absoluta dels membres, elegirà el defensor universitari entre qualsevol membre del personal de la Universitat, i per un període de quatre anys, i no serà possible la seua reelecció.
  
Article 204. Dedicació i règim de funcionament
  
1. La condició de defensor universitari és incompatible amb qualsevol càrrec de govern, administració o altra representació en els òrgans universitaris.
  
2. El defensor universitari estarà dispensat totalment de les tasques ordinàries del seu lloc de treball.
  
3. El defensor universitari s'haurà de regir per un reglament elaborat pel Consell de Govern i aprovat pel Claustre Universitari. En tot cas, la Universitat facilitarà al defensor universitari els mitjans i els recursos necessaris que garantisquen el ple i normal exercici de les seues funcions.
  
TÍTOL V
  
Del règim econòmic i financer
  
CAPÍTOL I
  
Disposició general
  
Article 205. Autonomia econòmica i financera
  
1. La Universitat d'Alacant disposa d'autonomia econòmica i financera en els termes establits per les lleis. En l'exercici d'aquesta activitat, la Universitat s'haurà de regir pel que estableixen aquest Títol i la legislació general financera i pressupostària aplicable al sector públic.
  
2. La Universitat, per al desenvolupament de les seues polítiques de finançament, s'haurà d'ajustar als models establits pels poders públics en l'exercici de les seues competències.
  
3. La Universitat tindrà els beneficis que la legislació atribuïsca a les fundacions beneficodocents. Les activitats de mecenatge a favor de la Universitat disposaran dels beneficis que els atribuïsca la legislació vigent. Els béns afectes al compliment dels fins de la Universitat, els actes que es facen per al desenvolupament d'aquests fins i els rendiments d'aquests es beneficiaran d'exempció tributària, d'acord amb el que preveu l'article 80.4 de la Llei Orgànica d'Universitats.
  
CAPÍTOL II
  
Del patrimoni
  
Article 206. Extensió del patrimoni
  
1. El patrimoni de la Universitat d'Alacant serà únic, amb independència de la disposició dels seus béns pels diferents centres o de la seua adscripció als ens de l'article 215.1 i sens perjudici del patrimoni propi d'aquests ens.
  
2. El patrimoni de la Universitat està constituït pel conjunt dels seus béns, drets, títols i obligacions.
  
3. La Universitat assumeix la titularitat dels béns patrimonials que adquirisca, com també dels béns de domini públic afectes al compliment dels seus fins i funcions, i de tots els que puguen ser destinats als mateixos fins i funcions per l'Estat, la Generalitat, les corporacions locals i altres entitats públiques o privades.
  
4. La Universitat podrà disposar de patrimoni cedit per altres administracions públiques per a complir els seus fins. Els béns adscrits mantindran el seu règim de titularitat, però la Universitat els utilitzarà en els termes establits en l'acte d'adscripció.
  
5. Tots els béns, drets i títols que formen el patrimoni de la Universitat hauran de ser inventariats. Correspon a la Gerència l'elaboració de l'inventari, i per a fer-lo podrà demanar les dades necessàries als centres, departaments, instituts universitaris d'investigació i serveis. L'inventari haurà de descriure els béns, drets i títols i haurà d'indicar les característiques essencials, el valor, la forma i la data d'adquisició i la destinació.
  
6. El patrimoni documental de la Universitat d'Alacant està format per tota la documentació, en qualsevol suport material i de qualsevol època, produïda per la Universitat en el compliment dels seus fins. Per a assegurar-ne l'organització, el tractament, la conservació i la difusió, la Universitat haurà de posar en funcionament un sistema de gestió de la documentació administrativa i d'arxius que comprenga les diferents etapes del cicle de vida dels documents.
  
Article 207. Adquisició del patrimoni
  
Correspon al Consell Social, amb la prèvia proposta motivada del Consell de Govern, autoritzar l'adquisició de béns immobles per la Universitat. La resta de béns i títols seran adquirits d'acord amb el que preveuen la legislació vigent i aquest Estatut.
  
Article 208. Administració, defensa i disposició del patrimoni
  
1. L'administració i defensa dels béns del domini públic universitari, com també dels patrimonials, s'haurà d'ajustar al que estableix la legislació general aplicable en aquesta matèria. Correspon al Consell de Govern la gestió ordinària del patrimoni de la Universitat.
  
2. Els béns de domini públic de la Universitat són inalienables, imprescriptibles i inembargables. La disposició d'aquesta mena de béns exigirà la prèvia desafectació en les condicions previstes per la normativa vigent. La decisió sobre la desafectació d'aquests béns correspondrà al Consell de Govern, amb la prèvia autorització del Consell Social.
  
3. La disposició de béns patrimonials s'haurà de regir per la legislació aplicable. Correspondrà al Consell de Govern, amb la prèvia autorització del Consell Social, la competència per a acordar l'alienació o qualsevol altre acte de disposició de béns immobles o mobles d'extraordinari valor.
  
Article 209. Contractació
  
1. La contractació d'obres, serveis, subministraments o de qualsevol altra prestació es farà d'acord amb la legislació vigent.
  
2. La Universitat constituirà una mesa de contractació amb les funcions que corresponguen de conformitat amb la legislació aplicable.
  
3. L'aprovació i adjudicació dels contractes correspondrà al rector, sens perjudici de la supervisió del Consell Social en els termes que escaiguen.
  
Article 210. Reglamentació
  
Correspon al Consell Social, a proposta del Consell de Govern, aprovar els reglaments interns que regulen, en el marc de la normativa general de contractació i de patrimoni, la gestió contractual i patrimonial de la Universitat.
  
CAPÍTOL III
  
De la planificació pressupostària i la gestió econòmica
  
Secció 1ª
  
Del pressupost
  
Article 211. Pressupost i planificació plurianual
  
1. La Universitat planifica la gestió dels seus recursos i patrimoni i elabora el seu pressupost anual de despeses corrents, el seu pla d'inversió a mitjà i llarg termini, desglossat en programes anuals, i l'inventari dels seus béns i el grau d'utilització d'aquests, també revisats anualment.
  
2. En el marc del que estableix la Generalitat, la Universitat podrà elaborar programacions plurianuals que puguen conduir a l'aprovació per la Generalitat de convenis i contractes programa que hauran d'incloure els objectius, el finançament i l'avaluació del compliment d'aquests.
  
Article 212. Integració, desenvolupament i execució del pressupost
  
1. El pressupost de la Universitat, que serà únic, públic i equilibrat, comprendrà la totalitat dels ingressos i despeses, i s'haurà d'ajustar al que disposen els apartats tercer i quart de l'article 81 de la Llei Orgànica d'Universitats.
  
2. A l'efecte de ser aprovats pel Consell Social, s'uniran al pressupost de la Universitat els pressupostos i els comptes dels ens als quals es refereix l'article 215.1 d'aquest Estatut.
  
3. Sens perjudici dels ingressos a què fa referència l'apartat anterior, la Universitat assumeix el compromís de portar a terme les actuacions necessàries per a obtenir recursos addicionals per al seu finançament.
  
4. El desenvolupament i l'execució del pressupost s'hauran d'adequar a les normes específiques establides per la Generalitat i, si no n'hi ha, per les normes generals d'aplicació al sector públic, que tindran caràcter supletori.
  
Article 213. Elaboració, aprovació i modificació del pressupost
  
1. Els criteris bàsics per a elaborar el pressupost de la Universitat seran elaborats per la Gerència, una vegada conegudes les necessitats de les diferents unitats funcionals de la Universitat. Aquests criteris hauran de ser aprovats pel Consell de Govern, però hauran de ser prèviament comunicats al Consell Social amb la finalitat que hi puga formular propostes.
  
2. El projecte de pressupost, elaborat per la Gerència amb l'assessorament previ de la Comissió de Planificació Econòmica, haurà de rebre informe del Consell de Govern, ser sotmès a aprovació pel Consell Social i, posteriorment, ser publicat.
  
3. La programació plurianual i la planificació estratègica de la Universitat haurà de ser aprovada pel Consell Social amb la proposta prèvia del Consell de Govern.
  
4. Correspon al Consell Social aprovar, a proposta del Consell de Govern, les modificacions del pressupost i les concessions de crèdit extraordinari o suplement de crèdit que escaiguen, sempre que haja de fer-se una despesa que no puga ser ajornada a l'exercici següent i per a la qual no hi haja crèdit consignat en els pressupostos o, el que n'hi haja, siga insuficient i tinga caràcter de no ampliable. Així mateix, el Consell Social autoritzarà les transferències de despeses de capital a qualsevol altre capítol del pressupost de despeses de la Universitat.
  
Article 214. La Comissió de Planificació Econòmica
  
1. La Comissió de Planificació Econòmica tindrà la composició següent:
  
a) El rector o, en el seu cas, el vicerector en qui delegue, que farà de president.
  
b) El gerent, que farà de secretari.
  
c) Tres membres del Consell Social, elegits entre la representació dels interessos socials d'aquest.
  
d) Un professor, un alumne i un membre del personal d'administració i serveis, elegits pel Claustre Universitari.
  
2. La durada del mandat dels membres electes serà de quatre anys.
  
3. El Consell de Govern haurà d'aprovar el reglament de funcionament de la Comissió, que tindrà les competències que li atribuïsca aquest Estatut i les que es consignen en aquest reglament.
  
Article 215. Règim financer de les estructures específiques de servei a la comunitat universitària
  
1. Les fundacions i la resta d'entitats amb personalitat jurídica pròpia creades d'acord amb el que estableix l'article 84 de la Llei Orgànica d'Universitats tindran un pressupost propi i independent. El seu règim econòmic i financer serà el que prevegen tant els seus instruments constitutius com les normes generals que hi resulten aplicables.
  
2. L'aprovació del pressupost correspondrà a l'òrgan que tinga atribuïda aquesta competència d'acord amb la normativa general aplicable. Amb caràcter previ a l'aprovació, les entitats que depenguen de la Universitat, i també aquelles en què la Universitat tinga una participació majoritària en el capital o fons patrimonial equivalent, hauran de posar en coneixement el projecte corresponent al Consell Social, que hi podrà fer propostes.
  
Secció 2ª
  
De la gestió econòmica
  
Article 216. Principis generals i normes de gestió econòmica
  
1. La Universitat adoptarà les mesures necessàries per a establir un sistema de gestió dels recursos racional, eficaç i descentralitzat.
  
2. Les normes de gestió econòmica de la Universitat hauran de ser revisades anualment, juntament amb les bases d'execució pressupostària de cada exercici.
  
Article 217. Ingressos, pagaments i despeses
  
1. L'autorització i ordenació de les despeses, i també l'ordenació i la realització dels pagaments, correspondrà al rector.
  
2. El règim econòmic i pressupostari intern dels centres de despesa, els crèdits de què puguen disposar i la gestió i control d'aquests s'hauran d'ajustar al que preveu, amb caràcter general, la Universitat. L'actuació dels centres de despesa en matèria econòmica s'haurà d'adaptar a les normes elaborades per la Gerència. En tot cas, la contractació de serveis i personal haurà de ser autoritzada pel rector, que, si escau, podrà delegar-la.
  
3. La petició de despesa en les unitats funcionals és competència del seu màxim òrgan unipersonal de govern, i les funcions econòmiques i administratives corresponen al responsable administratiu d'aquestes.
  
4. Els serveis generals de la Universitat portaran a terme, de manera centralitzada, la recaptació d'ingressos i l'afectació de pagaments.
  
5. El rector podrà concedir avançaments de tresoreria, que s'hauran de justificar tenint en compte el caràcter de la despesa i la quantia.
  
CAPÍTOL IV
  
De la fiscalització
  
Article 218. Aprovació dels comptes anuals
  
1. Quan acabe l'exercici econòmic, el rector, escoltada la Comissió de Planificació Econòmica, haurà de sotmetre a informe del Consell de Govern els comptes anuals de la Universitat.
  
2. Aquests comptes hauran de ser aprovats pel Consell Social amb caràcter previ al tràmit de la seua rendició davant l'òrgan de fiscalització autonòmic corresponent.
  
3. El Consell Social, a l'efecte del que estableix l'apartat anterior, haurà de remetre al Consell de la Generalitat la liquidació del pressupost i la resta de documents que formen els comptes anuals, en el termini i d'acord amb el procediment establits en la normativa vigent.
  
4. Les entitats previstes en la secció 4a del capítol V del títol I d'aquest Estatut que depenguen de la Universitat o en les que aquesta tinga una participació majoritària en el seu capital o fons patrimonial equivalent, queden sotmeses a l'obligació de retre comptes en els mateixos terminis i procediment que la Universitat, sens perjudici de la legislació mercantil o una altra a què aquestes entitats puguen estar sotmeses d'acord amb la seua personalitat jurídica.
  
Article 219. Informació periòdica
  
El gerent haurà d'informar trimestralment el Consell Social i la Comissió de Planificació Econòmica de l'estat d'execució del pressupost de la Universitat.
  
Article 220. Control intern
  
1. La Universitat garantirà el control intern dels seus ingressos i despeses a través de la creació de l'Oficina de Control Pressupostari.
  
2. Aquesta oficina constituirà una unitat administrativa que haurà de desenvolupar les seues funcions preferentment amb tècniques d'auditoria, sota la immediata dependència del rector, i haurà d'informar periòdicament el Consell Social de les seues actuacions.
  
TÍTOL VI
  
De la reforma de l'Estatut
  
Article 221. Iniciativa per a la reforma
  
La iniciativa per a la reforma d'aquest Estatut correspon:
  
a) Al rector
  
b) Al Consell de Govern
  
c) A una quarta part, almenys, dels membres del Claustre Universitari
  
Article 222. Tramitació
  
1. La proposta de reforma requerirà la presentació d'un text articulat degudament fonamentat.
  
2. La proposta de reforma haurà de ser presentada al president del Claustre Universitari, el qual la traslladarà a la mesa d'aquest per a tramitar-la. La proposta haurà de ser remesa als claustrals, i serà acordat un termini no inferior a deu dies ni superior a trenta perquè aquests en proposen les esmenes que consideren convenients. Les esmenes rebudes dins del termini establit hauran de ser remeses als claustrals juntament amb la convocatòria corresponent del Claustre Universitari.
  
3. Des de la data de la presentació de la proposta de reforma fins a la de la convocatòria del Claustre Universitari, no podrà transcórrer un termini superior a seixanta dies lectius.
  
Article 223. Aprovació
  
1. L'aprovació pel Claustre Universitari de la proposta de reforma de l'Estatut requereix el vot favorable de la majoria absoluta en primera votació o dels dos terços de claustrals presents en segona, sempre que el nombre d'aquests siga igual o superior a la meitat de membres del Claustre Universitari.
  
2. En cas que una proposta de modificació siga rebutjada, aquesta no podrà reiterar-se fins que haja transcorregut un any des que va ser presentada.
  
Article 224. Entrada en vigor
  
Les modificacions de l'Estatut aprovades pel Claustre Universitari hauran de ser sotmeses a l'aprovació del Consell de la Generalitat.
  
DISPOSICIONS ADDICIONALS
  
Primera. Del butlletí oficial
  
1. La Universitat editarà un butlletí oficial de disposicions, almenys cada tres mesos, en el qual es publicaran els acords i les resolucions dels òrgans de govern, sens perjudici que siguen publicats, per mandat legal, en el Boletín Oficial del Estado o en el Diari Oficial de la Generalitat Valenciana.
  
2. La Universitat, periòdicament, portarà a terme una refosa de les seues disposicions, quan aquestes hagen sigut objecte de modificacions parcials o puntuals, i les publicarà de manera actualitzada en l'esmentat butlletí.
  
Segona. De l'escut, el segell i la bandera
  
1. L'escut de la Universitat d'Alacant serà quarterat en creu, amb el primer quarter d'or amb quatre pals de gules, i el tercer amb un castell d'or, amb els seus homenatges, aclarit en gules i sostingut per una roca del seu color sobre un mar d'atzur agitat de plata, que són les armes de la província d'Alacant. El segon, en atzur amb una lluna creixent i set estreles, tres a la dreta i quatre a l'esquerra de la lluna, i el quart, d'or amb una O majúscula i un feix de corda de plata, que són, bàsicament, les armes de l'antiga Universitat d'Oriola. Està timbrat de coronell obert amb cinc florons alternats amb quatre perles, corona primitiva dels antics regnes de la Corona d'Aragó, i tot voltat per una circular d'or amb una llegenda en relleu que diu: «Universitas Lucentina. Iter facite eius quae ascendit super occasum.».
  
2. El segell de la Universitat n'inclourà l'escut.
  
3. La bandera de la Universitat d'Alacant tindrà com a base les mateixes proporcions i colors, blau i blanc, que la bandera de la ciutat d'Alacant, i portarà al centre l'escut de la Universitat.
  
Tercera. Denominacions
  
Totes les denominacions contingudes en aquest Estatut d'òrgans unipersonals de govern, representació, càrrecs i membres de la comunitat universitària, així com qualsevol altra denominació que s'hi faça en gènere masculí, s'entendran fetes i s'utilitzaran indistintament en gènere masculí o femení segons el sexe del titular que els ocupe o de la persona a la qual facen referència.
  
DISPOSICIONS TRANSITÒRIES
  
Primera. Del Claustre Universitari
  
1. El Claustre Universitari, elegit d'acord amb el que estableix la disposició transitòria segona de la Llei Orgànica d'Universitats, continuarà les seues funcions fins que corresponga la seua renovació segons els terminis establits per l'article 53 d'aquest Estatut.
  
2. Amb subjecció a les disposicions d'aquest Estatut, i, en tot cas, abans de la renovació de claustrals prevista en l'article 53 d'aquest Estatut, el Consell de Govern elaborarà la normativa reglamentària d'elecció i substitució de membres del Claustre Universitari, que haurà de ser aprovada per aquest.
  
Segona. Del rector
  
1. L'elecció de nou rector tindrà lloc una vegada haja acabat el període de mandat actual, sens perjudici del que estableix l'article 68.3 d'aquest Estatut.
  
2. A l'actual rector de la Universitat d'Alacant li serà computat el període de mandat vigent a l'efecte del que estableix l'article 67.4 d'aquest Estatut.
  
Tercera. Dels degans i directors de facultats o escoles
  
1. L'elecció de nous degans o directors de facultats o escoles tindrà lloc una vegada que haja acabat el corresponent període dels mandats actuals, sens perjudici del que estableix aquest Estatut respecte a cessaments anticipats.
  
2. Als actuals degans i directors de facultats i escoles els seran computats els períodes de mandat en què hagen exercit aquestes funcions a l'efecte del que estableix l'article 85.1 d'aquest Estatut.
  
Quarta. Dels claustres i juntes de facultat o escola
  
1. En el termini màxim de tres mesos des de l'entrada en vigor d'aquest Estatut, el Consell de Govern haurà d'aprovar un reglament que regule la primera elecció i constitució dels claustres i de les juntes de les facultats i escoles.
  
2. En el termini màxim de sis mesos des de l'entrada en vigor d'aquest Estatut s'haurà de convocar l'elecció dels membres dels claustres de les facultats i escoles.
  
3. Durant un termini màxim de cinc anys des de l'entrada en vigor d'aquest Estatut, els òrgans de les escoles universitàries seran els previstos en el capítol III del títol II d'aquest Estatut, amb les particularitats següents:
  
a) No es constituiran els claustres de centre. En el termini màxim de sis mesos, des de l'entrada en vigor d'aquest Estatut, es farà la convocatòria per a l'elecció dels membres de les juntes d'escola universitària.
  
b) Les juntes d'escola universitària assumiran també la competència atribuïda en aquest Estatut al claustre de centre pel que fa al director d'aquest.
  
c) La composició de les juntes d'escola universitària serà la següent:
  
- El director, que en serà el president.
  
- El secretari del centre, que també ho serà d'aquesta.
  
- Tots els funcionaris dels cossos docents universitaris adscrits al centre, que constituiran el 51 per 100 de la junta.
  
- Una representació de la resta del personal docent i investigador, elegida pels membres d'aquest col·lectiu entre ells mateixos, que en constituirà l'11 per 100.
  
- Una representació dels estudiants, elegida pels membres d'aquest col·lectiu entre ells mateixos, que en constituirà el 26 per 100.
  
- Una representació del personal d'administració i serveis, elegida pels membres d'aquest col·lectiu entre ells mateixos, que en constituirà el 12 per 100.
  
4. El mandat d'aquests membres coincidirà amb la durada del mandat dels actuals degans o directors, d'acord amb el que estableix la disposició transitòria tercera.
  
Cinquena. Dels directors i consells de departament o institut universitari d'investigació
  
1. En el termini màxim de tres mesos des de l'entrada en vigor d'aquest Estatut, el Consell de Govern haurà d'aprovar un reglament que regule la primera elecció i constitució dels consells de departament o institut universitari d'investigació i la primera elecció del director d'aquests, d'acord amb el que preveu aquest Estatut.
  
2. Durant un termini màxim de cinc anys des de l'entrada en vigor d'aquest Estatut, els consells dels departaments que no compten amb, almenys, 12 doctors en el moment de l'entrada en vigor d'aquest Estatut estaran formats pel que estableix l'article 90, amb la següent particularitat referida a l'apartat a):
  
a) Membres nats
  
Ho serà tot el personal docent i investigador doctor, i també els funcionaris dels cossos docents universitaris, adscrits al departament, que constituiran el 75 per 100 del consell.
  
3. Als actuals directors de departament o institut universitari d'investigació no els seran computats els períodes de mandat en què hagen exercit aquestes funcions, a l'efecte del que preveuen els articles 93.5 i 97.3 d'aquest Estatut.
  
Sisena. De l'actual estructura de facultats i escoles
  
En el termini màxim d'un any des de l'entrada en vigor d'aquest Estatut, el Consell de Govern proposarà al Claustre Universitari els criteris mínims i generals per a la reorganització de l'actual estructura de facultats i escoles, d'acord amb les previsions establides en l'apartat 2 de l'article 9 per a la creació de nous centres.
  
Setena. Del Consell de Govern
  
L'actual Consell de Govern continuarà en les seues funcions fins al nomenament de nou rector.
  
DISPOSICIÓ DEROGATÒRIA
  
Única
  
Queda derogat l'Estatut de la Universitat d'Alacant, aprovat pel Decret 107/1985 de 22 de juliol, publicat en el Diari Oficial de la Generalitat Valenciana de data 26 de setembre de 1985.
  
Així mateix, queden derogades totes les disposicions aprovades pels òrgans de la Universitat d'Alacant que s'oposen al que estableix aquest Estatut.
  
DISPOSICIÓ FINAL
  
Única. Desenvolupament reglamentari


Còpia Permalink ELI